Bimbang kes COVID-19 di China, rakyat harap kuat kuasa pemakaian pelitup muka

KUALA LUMPUR: Penularan kes baharu COVID-19 di China yang melonjak lebih 60,000 dalam seminggu menimbulkan kebimbangan awam susulan negara itu akan membuka sempadannya pada 8 Januari 2023.

Setakat ini kerajaan tidak mengumumkan sebarang sekatan kemasukan pengembara dari China dan beberapa Pihak Berkuasa Tempatan (PBT) mengumumkan penguatkuasaan pemakaian pelitup muka bagi peniaga makanan dan minuman.

Mengambil kira isu ini, MEDIA VARIASI mendapatkan beberapa pandangan daripada orang awam yang berkunjung di pasar di Taman Tun Dr Ismail (TTDI) mengenai penguatkuasaan pemakaian pelitup muka.

Apabila ditanya adakah penguatkuasaan ini sepatutnya hanya dikenakan kepada peniaga sahaja, Suleen Elena Naidiu berpendapat semua orang perlu memakai pelitup muka.

“Saya rasa semua orang harus memakai topeng, orang awam juga harus memakai topeng, mereka juga perlu dikenakan, kerana kita tidak tahu varian apa yang datang dari China jadi kita perlu memakai pelitup muka juga.

“Bercakap sebagai rakyat, kita juga harus memakai topeng, untuk keselamatan di pihak kita.

“Kerana mereka akan datang ke negara kita jadi kita juga harus memakai topeng bukan sahaja orang di restoran yang menghidangkan makanan, ia lebih selamat,” kata Suleen Elena.

Mohd Sharif Fahruddin pula berkata, dia pun sentiasa memakai pelitup muka dan baginya, semua orang sepatutnya pakai pelitup muka.

Dia merasakan pemakaian pelitup muka memang sepatutnya dikuatkuasakan ke atas semua orang awam.

“Saya rasa patut, sebab kalau tidak dikawal COVID-19 ini nanti akan ada balik Perintah Kawalan Pergerakan (PKP), peniaga pun susah, pelabur pun susah.

“Jadi, cara lain paling bagus untuk kurangkan penyebaran COVID-19 ini saya rasa dengan memakai pelitup muka. Walaupun tidak secara 100 peratus, lebih baik daripada tidak ada,” katanya.

Sementara itu, Sam Faisal berkata, pemakaian itu perlu dikuatkuasakan semula kepada semua orang dan bukan sekadar peniaga kerana melihatkan peningkatan trend COVID-19.

“Melainkan kita ada lagi pemberian dos vaksin, kemudian kita sudah dapat semula imuniti kelompok baru lah kita boleh buka balik pemakaian pelitup muka ini.

“Jadi secara ringkasnya perlu fokus kepada tidak menyebarkan COVID-19, jadi saya rasa memang patutlah kita pakai pelitup muka semula.

“Sebab saya sendiri pun rasa apabila saya tidak pakai pelitup muka, saya lagi kerap jatuh sakit contohnya demam, setiap dua minggu akan demam.

“Selepas saya pakai pelitup muka semula, memang hilang terus demam saya, sihat sahaja, jadi saya rasa pelitup muka sangat berfungsi,” ulas Sam.

Nur Akma Abdul Aziz turut menguatkan pendapat mengenai penguatkuasaan pemakaian pelitup muka ke atas orang awam.

“Saya rasa pemakaian pelitup muka perlu dikuatkuasakan macam dahulu, tidak kira peniaga, pembeli, pelanggan, mesti pakai sebab kita pun tak tahu.

“Macam dulu sebelum COVID-19 datang dan merebak ke Malaysia, perlu berhati-hati, kita perlu berwaspada,” kata wanita itu.

Berlainan pula dengan Sundaram Muthuraman kerana baginya pemakaian pelitup muka ini bergantung kepada keadaan dan tidak perlu terutamanya di kawasan terbuka.

“Terpulang kepada keadaan, kalau macam contoh sekarang ini kita di tempat terbuka, pada pendapat saya, keadaan di kawasan terbuka tidak berapa kritikal.

“Tetapi kalau kawasan tertutup, bukan sahaja peniaga tetapi pengunjung pun kena pakai, sudah tentulah masa makan boleh buka.

“Bagi saya, digalakkan apabila masuk ke kawasan tertutup untuk memakai pelitup muka, kalau tempat terbuka mungkin tidak apa kerana tidak terlalu berisiko,” kata Sundaram.

Apabila mereka diminta memberi pandangan mengenai kemasukan pengembara dari China ke Malaysia, sama ada perlu disekat atau tidak, reaksinya berbeza-beza.

Suleen Elena dan Nur Akma berpendapat tidak setuju untuk Malaysia membenarkan kemasukan pengembara dari China.

“Saya tidak bersetuju, kita harus menutup sempadan dengan China untuk seketika kerana mereka membawa virus COVID-19 juga jadi kita harus berada di pihak yang lebih selamat,” kata Suleen Elena.

“Saya tidak setuju, dulu semasa tahun 2020, kes COVID-19 pun bermula datang daripada China sehinggakan merebak ke seluruh negara. Jadi harapnya, janganlah pisang berbuah dua kali, biarlah sekali sahaja, kali ini kita berhati-hati lah,” kata Nur Akma.

Sementara itu, Mohd Sharif enggan memberi komen kerana baginya perkara itu susah untuk diulas memandangkan banyak berkait dengan beberapa isu seperti isu diplomatik.

Sam dan Sundaram pula berkata kemasukan itu tidak perlu disekat mengambil kira isu ekonomi yang berhubung dengan sektor pelancongan.

Namun, kata mereka, kawalan harus dikenakan terhadap pengembara tersebut bagi mengelakan berlakunya perebakan COVID-19.

“Bagi saya, sebab kita pun masih lagi kena fokus dekat ekonomi negara kita, kalau kita sekat apa-apa kemasukan dari China akan memberi kesan kepada ekonomi.

“Jadi bagi saya, kita masih perlu membenarkan mereka masuk ke negara kita tetapi kita perlu lakukan saringan di lapangan terbang apabila mereka masuk,” kata Sam.

“Saya rasa kita mungkin perlu mengawalnya di imigresen, sekurang-kurangnya satu atau dua bulan, pastikan mereka menjalani ujian saringan PCR.

“Jadi mereka perlu buktikan mereka negatif COVID-19 daripada ujian tersebut, baru benarkan mereka masuk, saya rasa banyak negara yang nak buat macam ini dan kita juga perlu.

“Bagi saya pengunjung dari China juga sangat penting untuk sektor pelancongan, tetapi kita perlu mengawalnya dari segi kemasukan ke dalam negara,” kata Sundaram.

Author

Faridah Amiratul

View all posts

View all posts


‘Saya berjanji tidak akan main mercun lagi’ – netizen terhibur gelagat budak kena ‘tahan’ polis

CYBERJAYA: Menjelang perayaan Aidilfitri, suasana persiapan sambutan hari lebaran itu menjadi meriah apatah lagi dengan bunyi percikan mercun dan bunga api.

Namun, harus diingatkan untuk bermain mercun dan bunga api khususnya dalam kalangan anak kecil harus dipantau bagi tujuan keselamatan.

Baru-baru ini, tular video pendek memaparkan sekumpulan kanak-kanak dikenakan ‘denda’ oleh pihak polis kerana bermain mercun tidak kena tempat.

Video yang tular di laman Twitter itu memaparkan adegan empat kanak-kanak lelaki berdiri tegak di tembok sambil mengangkat tangan berikrar bahawa mereka tidak akan bermain mercun lagi.

Pada masa sama, mereka turut diperhatikan oleh orang ramai yang lalu-lalang di sekitar kawasan berkenaan.

Difahamkan, tujuan pihak polis mengenakan denda sedemikian kepada empat kanak-kanak itu adalah sebagai pengajaran buat mereka fahami kesilapan yang dilakukan.

Menjengah di ruangan komen, rata-rata netizen berasa lucu dengan momen yang dialami kanak-kanak tersebut.

Namun, warga net faham bahawa tindakan yang dilakukan polis itu adalah bertujuan mendidik mereka.

Author

Diyana Rahip

View all posts

View all posts


Sidang Parlimen 19 Dis, undi percaya kepada Perdana Menteri – PM Anwar

KUALA LUMPUR: Persidangan Parlimen ke-15, yang pertama di bawah kerajaan pimpinan Perdana Menteri Datuk Seri Anwar Ibrahim, akan diadakan pada 19 Disember.

Anwar yang mengangkat sumpah jawatan sebagai Perdana Menteri ke-10 hari ini berkata satu usul undi percaya akan dibentangkan pada sidang itu bagi menamatkan soal keabsahan beliau selaku perdana menteri.

“Usul pertama selain daripada angkat sumpah adalah usul dari kerajaan iaitu undi percaya. Jadi tidak  timbul keresahan kita tentang keabsahan yang ada,” katanya pada sidang media pertamanya sebagai perdana menteri di Sungai Long Golf & Country Club, Kajang dekat sini  hari ini.

Selain Pakatan Harapan (PH), beliau turut mendapat sokongan Ahli Parlimen daripada Barisan Nasional (BN), Gabungan Parti Sarawak (GPS), Warisan, Parti Ikatan Demokratik Malaysia (MUDA), Parti Bangsa Malaysia (PBM) dan Bebas.

“Soal kestabilan tidak sepatutnya berbangkit,” katanya.

Anwar berkata, pada sidang Parlimen itu juga kerajaan akan membentangkan dan meluluskan emolumen bagi penjawat awam terlebih dahulu, sebelum Bajet 2023 dibentangkan semula.

“Bajet, sudah pasti kita ada emolumen jelas (kepada penjawat awam) pertama pada 19 Dis ini. Supaya penjawat awam tidak perlu risau.

“Kemudian berikan tempoh kira-kira sebulan, kita akan bentangkan bajet baharu, atau mungkin bajet yang disemak semula,” katanya.

Bajet 2023 dibentangkan pada 7 Oktober lepas oleh Menteri Kewangan ketika itu Tengku Datuk Seri Zafrul Abdul Aziz dengan peruntukan keseluruhan berjumlah RM372.3 bilion, dan tiga hari kemudian Parlimen dibubarkan bagi memberi memberi laluan kepada Pilihan Raya Umum ke-15 (PRU15).

Anwar, 75, mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara hari ini. – BERNAMA


Polis siasat anggota benar orang awam pegang senjata api

JOHOR BAHRU: Polis sedang menyiasat tindakan seorang anggota Balai Polis Taman Johor Jaya di sini, yang dipercayai membenarkan seorang rakannya yang juga orang awam memegang senjata api ketika bertugas semalam.

Ketua Polis Daerah Seri Alam, Supt Mohd Sohaimi Ishak berkata, kejadian dipercayai berlaku kira-kira 2.43 pagi Rabu, menerusi ciapan gambar di Twitter yang dimuat naik oleh pemilik akaun menggunakan nama @evvok.

Beliau berkata, gambar itu memaparkan seorang individu berpakaian seragam polis sedang menghisap rokok dengan seorang lelaki awam sedang memegang senjata jenis HK-MP5.

“Hasil siasatan mendapati anggota berpakaian seragam tersebut bertugas di Balai Polis Taman Johor Jaya, Ibu Pejabat Polis Daerah (IPD) Seri Alam dan gambar itu diambil di hadapan balai tersebut oleh seorang lagi lelaki awam yang juga rakannya.

“Ketika gambar diambil, anggota terbabit sedang bertugas di pos pengawal dan ketiga-tiga mereka berusia 25 tahun,” katanya dalam kenyataan hari ini.

Beliau berkata, pihaknya mendapati tujuan gambar itu diambil adalah sebagai kenangan antara mereka namun ia dipercayai telah dimuat naik di media sosial oleh seorang daripada rakan anggota itu.

Mohd Sohaimi menegaskan tindakan anggota terbabit membenarkan orang awam memegang senjata api ketika bertugas adalah satu kesalahan dan melanggar tata kelakuan.

Katanya, kes itu sedang disiasat lanjut oleh Bahagian Integriti dan Pematuhan Standard (BIPS) IPD Seri Alam dan tindakan boleh diambil mengikut Peraturan-Peraturan Pegawai Awam (Kelakuan dan Tatatertib) 1993. – BERNAMA


Bayi 8 bulan maut: Beri mereka ruang, keterangan akan diambil selepas ini – Allaudeen

KUALA LUMPUR: Polis akan merakam keterangan ibu bapa kepada bayi berusia lapan bulan yang maut selepas ditinggalkan dalam kereta yang diletakkan di kawasan parkir di Hospital Canselor Tuanku Muhriz (HCTM) Universiti Kebangsaan Malaysia, di sini kelmarin.

Bagaimanapun, Ketua Polis Kuala Lumpur, Datuk Allaudeen Abdul Majid berkata, proses tersebut akan dilakukan selepas keadaan kembali reda kerana kedua-dua mereka yang masih berduka atas kejadian tersebut.

“Beri ruang kepada mereka melalui detik ini. Kita akan panggil ibu bapa bayi itu nanti.

“Kes ini akan disiasat di bawah Seksyen 31(1)(a) Akta Kanak-kanak 2001 iaitu pengabaian terhadap kanak-kanak,” katanya ketika ditemui pada Program Pembersihan Projek Perumahan Rakyat (PPR) Kampung Limau, Pantai Dalam di sini hari ini.

Semalam, media melaporkan seorang bayi perempuan meninggal dunia akibat ditinggalkan ibunya kira-kira tujuh jam di kawasan parkir hospital tersebut.

Ketua Polis Daerah Cheras, Asisten Komisioner Zam Halim Jamaluddin berkata, pihaknya menerima laporan pada 5.30 petang selepas bayi itu ditemukan dalam keadaan tidak sedarkan diri.

“Hasil siasatan awal mendapati pada 5 Oktober 2023 lebih kurang 7.20 pagi, ibu mangsa yang juga seorang doktor di hospital sama telah meletakkan mangsa di bahagian belakang penumpang sebelah kiri dalam keretanya untuk dihantar ke Taman Asuhan Kanak-Kanak (Taska).

“Bagaimanapun bu mangsa terus memandu keretanya ke tempat kerja menyangka mangsa telah pun dihantar ke taska tersebut,” katanya.

Zam Halim berkata, ibu mangsa hanya menyedari anak bongsu daripada dua beradik itu masih berada dalam kereta pada waktu petang hari yang sama selepas dimaklumkan oleh suaminya bahawa mangsa tidak dihantar ke taska. – Kosmo

Authors

Media Variasi

View all posts

Diyana Rahip

View all posts

View all posts

View all posts


John Ang, jejaka Cina kelahiran Amerika pencinta tekstil Melayu

DAMANSARA: John Ang berketurunan Cina sanggup menggembara ke seluruh dunia mengumpul 5,000 artifak tekstil Melayu yang bernilai kira-kira RM40 juta.

Anak kelahiran Chicago, Amerika Syarikat memiliki ibu bapa warga Singapura mula mengumpul artifak Melayu sejak 2014.

Sebanyak 12 kategori tekstil dipamerkan menerusi pameran The Splendours of Malay World Textiles di Menara Ken, Taman Tun Dr Ismail yang dilancarkan baru-baru ini.

Beliau yang juga seorang wartawan seni dan warisan berkata, sebenarnya ada 10 kategori kurang popular selain songket dan batik dikumpulkan dari seluruh dunia seperti India, Taiwan, Thailand, Indonesia dan lain-lain.

“Tekstil paling lama yang ditemui berusia 300 tahun, ada yang bernilai hampir RM300,000 tetapi untuk membaikinya lebih mahal daripada itu.”

“Antara koleksi menarik adalah kain cindai, kain berayat, kain Mak Yong, baju bodo, baju kurung Sembagi dan lain-lain ditempatkan secara tersusun di 10 bilik dalam galeri ini,” katanya kepada MEDIA VARIASI.

John Ang ketika ditemui segak berbaju Teluk Belanga, bersampin dan bersongkok.

Tambah beliau, warisan ini memiliki ‘roh’ dan semangatnya tersendiri, mereka memilih untuk bersamanya.

“Tekstil Melayu berbeza daripada artifak lain kerana ramai tidak tahu sejarah, keunikan dan fungsinya, faktor inilah punca utama saya mula mengumpul dan mempamerkannya kepada umum.

“Kadang-kadang saya juga rasa mustahil bagaimana saya mampu memiliki mereka semua dalam situasi saya tidak mampu dari segi kewangan, tetapi biasanya ia dipermudahkan.

“Sebagai contoh pengalaman saya ada artifak ratusan ribu diberi kepada saya sebagai ganti kepada komisen kerana menjadi orang tengah jual beli emas,” katanya.

Raja Permaisuri Agong, Tunku Hajah Azizah Aminah Maimunah Iskandariah turut berkenan menjemput John Ang untuk menyertai 8th ASEAN Traditional Textiles Symsposium di Hotel Marriot Putrajaya dari 25 September hingga 30 September 2022.

Jangan lepaskan peluang melihat hasil sejarah yang tinggi nilainya di galeri John Ang di Menara Ken, TTDI dengan harga tiket hanya RM35 seorang.

Author

Tun Puteh Wanti

View all posts

View all posts


36 daripada 63 jemaah umrah terkandas di Arab Saudi tiba di Malaysia pagi tadi

KUALA LUMPUR: Kementerian Luar Negeri sedang berusaha untuk membawa pulang 63 jemaah umrah warganegara Malaysia yang terkandas di Arab Saudi sejak Jun lepas.

Wisma Putra dalam kenyataan hari ini memaklumkan, kumpulan pertama seramai 36 jemaah umrah tersebut telah tiba di Lapangan Terbang Antarabangsa Kuala Lumpur (KLIA) pada 5.50 pagi tadi, dan 27 jemaah lagi akan dibawa pulang menerusi penerbangan seterusnya.

“Urusan membawa pulang jemaah umrah yang terkandas ini telah dilaksanakan dengan mematuhi peraturan dan undang-undang yang ditetapkan oleh Kerajaan Arab Saudi.

“Ini adalah untuk memelihara hubungan dua hala yang akrab antara Malaysia dengan Arab Saudi, dan keistimewaan yang telah diberikan kepada Malaysia seperti kemudahan visa pelancong yang hanya diberikan kepada 49 negara sahaja,’’ menurut kenyataan itu.

Menurut kenyataan itu kerajaan Malaysia ingin merakamkan penghargaan kepada semua pihak yang terlibat dalam membantu usaha tersebut dan kerajaan kekal komited untuk memastikan keselamatan serta kebajikan warganegara Malaysia di luar negara sentiasa terpelihara melalui bantuan konsular berdasarkan kepada Konvensyen Vienna mengenai Hubungan Konsular 1963.

“Warganegara Malaysia adalah dinasihatkan untuk sentiasa mematuhi dan menghormati undang-undang negara tuan rumah bagi mengelakkan sebarang kesulitan ketika berada di luar negara,’’ menurut kenyataan itu.

Dalam kenyataan sebelum ini, Wisma Putra dan Pejabat Menteri di Jabatan Perdana Menteri (Hal Ehwal Agama) memaklumkan seramai 63 jemaah umrah negara ini yang terdiri daripada 28 dewasa dan 35 kanak-kanak terkandas di Arab Saudi sejak Jun lepas.

Kesemua jemaah telah dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan ibadah umrah pada Mac lepas, namun mereka hanya berada di Madinah dan tidak dibawa ke Makkah untuk menyempurnakan ibadah umrah.

Susulan daripada pelanggaran undang-undang tempatan, ketua kumpulan tarekat berkenaan telah diusir keluar oleh Kerajaan Arab Saudi pada 20 Ogos lepas. – BERNAMA


Ahmad Zahid dakwa pembangkang bawa naratif lemah, takut kalah PRU15

CYBERJAYA: Presiden UMNO, Datuk Seri Dr. Ahmad Zahid Hamidi membidas cubaan pembangkang melengahkan pelaksanaan Pilihan Raya Umum ke-15 (PRU15) dengan mencipta naratif lemah seperti musim banjir dan perayaan tidak sesuai untuk diadakan PRU15 sebagai dangkal.

Menurut Ahmad Zahid, pembangkang sengaja mencipta persepsi sedemikian seperti yang dilakukan pada PRU14 lepas kerana pihak pembangkang takut berhadapan dengan kekalahan pada PRU15 berikutan gelombang penolakan kini sedang berlaku terhadap parti pembangkang.

Jelasnya lagi, tindakan pembangkang mencipta persepsi lemah adalah disebabkan takut dihukum pengundi pada PRU15 akan datang berikutan kegagalan menunaikan manifesto PRU14, perebutan kuasa PM di antara Tun Dr Mahathir Mohamad dan Datuk Seri Anwar Ibrahim, kegagalan pemerintahan 22 bulan kerajaan Pakatan Harapan serta mengamalkan pendakwaaan terpilih dalam sistem kehakiman.

“Sifat ketakutan pembangkang terserlah apabila mengabaikan fakta dan hujah mengenai banjir dan pilihan raya. Cubaan ini dapat dilihat apabila kecoh di media sosial mendakwa hujan lebat berterusan akan berlaku mulai pertengahan November ini dan akan berlaku banjir.

“Hal ini menunjukkan betapa terdesaknya pembangkang takut berdepan pilihan raya umum berlaku. Mereka takut dihukum oleh pengundi mereka sendiri yang sedar apabila PH gagal melaksanakan manifesto mereka.

“Rakyat disuruh mengikat perut, manifesto bukan kitab suci, elaun sara hidup nelayan dipotong, ICERD cuba diratifikasikan di negara ini dan sebagainya,” katanya menerusi satu hantaran di laman Facebook miliknya.

Dalam pada itu, beliau turut membidas cubaan pembangkang membawa naratif PRU15 diadakan menghampiri musim perayaan seperti Deepavali, Tahun Baru Cina dan Hari Raya adalah juga sebagai dangkal.

“Pembangkang lupa BN mempunyai pengalaman dalam mengatur dan mengendalikan pilihan raya dan mengetahui masa terbaik untuk pilihan raya diadakan.

“Kedangkalan pembangkang juga apabila mencetuskan  isu kos mengadakan pilihan raya. Pembangkang lupa kalau dilengahkan lagi pilihan raya kos akan semakin tinggi pula.

“Tidak pernah berlaku kos pilihan raya semakin menurun setiap kali diadakan. Inilah komitmen kerajaan untuk suburkan amalan demokrasi negara,” ujarnya.

Menurut Ahmad Zahid,  Pakatan Harapan dan gabungan pembangkang yang menjadi musuh politik BN sengaja mahu melengahkan PRU15 disebabkan kebimbangan menerima kifarah disebabkan kezaliman akibat daripada perbuatan politik mereka sendiri.

Author

Mohamad Fitri Hazim Hazam

View all posts

View all posts


Jurulatih Zii Jia dakwa ‘dibuli orang besar’

KUALA LUMPUR: Jurulatih Lee Zii Jia, Wong Tat Meng mendakwa seperti dibuli ‘orang besar’ selepas Persatuan Badminton Malaysia (BAM) mewajibkan pemain profesional untuk tidak memakai pakaian sukan jenama selain daripada penaja badan induk itu jika mahu menjalani latihan di Akademi Badminton Malaysia (ABM) Bukit Kiara.

Katanya, dia sangat terkejut dengan peraturan berkenaan apatah lagi ia dikuatkuasakan ketika mereka dalam persiapan bagi menghadapi Kejohanan Badminton Dunia di Copenhagen, Denmark yang akan berlangsung dari 21 hingga 27 Ogos ini.

“Sebelum Kejohanan Dunia, BAM memaklumkan pada kami bahawa mereka mewajibkan pemain profesional tidak memakai pakaian sukan jenama selain daripada penaja BAM jika mereka ingin menjalankan latihan bersama pada hari Rabu.

“Saya benar-benar terkejut dengan peraturan ini memandangkan ianya dikuatkuasa ketika persiapan menjelang Kejohanan Dunia.

“Sejak Disember tahun lalu, BAM telah menjemput Lee Zii Jia untuk berlatih bersama pemain naungan BAM setiap hari Rabu dan kami berbesar hati kerana dapat mencapai situasi menang-menang termasuk membantu pemain BAM meningkatkan tahap mereka.

“Konflik penajaan bukan sahaja pertimbangan BAM, begitu juga untuk pasukan kami yang bukan sahaja membabitkan Zii Jia, tetapi barisan jurulatih serta pakar kecergasan dan fisio kami, oleh kerana itu kami tidak dapat memenuhi jemputan latihan ke ABM sebelum terbang ke Denmark.

“Apabila BAM menegaskan perkara ini ketika membuat persiapan untuk pertandingan besar saya secara peribadi berasa seperti dibuli oleh orang besar.

“BAM sering berkata tidak kira pemain kebangsaan mahupun pemain profesional, mereka semua adalah pemain Malaysia, dan kegemilangan dikongsi bersama. Tetapi peraturan ini tidak melambangkan rasa bersama itu,” kata Tat Meng menerusi hantaran di Instagram miliknya, hari ini.

BAM ketika ini ditaja oleh syarikat peralatan sukan terkemuka, Yonex manakala Zii Jia menandatangani kontrak penajaan bersama Victor selepas dia meninggalkan badan induk itu untuk bergerak secara profesional pada awal tahun lalu.

Mengulas lanjut, Tat Meng yang memulakan tugasnya selaku jurulatih Zii Jia pada bulan lalu, menjelaskan kenyataan yang dibuat itu adalah bagi mengelakkan sebarang pandangan daripada pelbagai pihak bahawa mereka tidak mahu bekerjasama dengan BAM.

“Harap perkara ini dapat dibincangkan pada masa akan datang memandangkan ia adalah merugikan jika kerjasama antara BAM dan pemain profesional tidak dapat diteruskan.

“Pada penghujung harinya sebarang kebaikan dan kejayaan adalah demi Malaysia,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


‘Ayah beri dua keping gambar sama suruh simpan sebagai kenangan’- Anak pemandu e-hailing mangsa tragedi pesawat

CYBERJAYA: Pemandu e-hailing yang maut dalam tragedi pesawat terhempas di Elmina, Shah Alam, disahkan sebagai Sharipuddin Shaari, berusia 53 tahun.

Anak sulung mangsa, Muhammad Sharul Izuan, 16, berkata, dia tidak menyangka bapanya terbabit dalam nahas itu dan pergi meninggalkan mereka sekeluarga.

“Dua minggu lalu ketika dalam perjalanan ke sebuah pusat beli belah di Kota Warisan, ayah memberikan dua keping gambar yang sama dan menyuruh saya simpan sebagai kenangan.

“Petang semalam kira-kira jam 6 petang anggota peronda polis datang ke rumah memaklumkan ayah terlibat dalam kemalangan dan berita tu amat mengejutkan kami sekeluarga,” katanya seperti dilapor Buletin TV3.

Sebelum tragedi itu berlaku, bapa kepada dua anak tersebut sempat menghubungi isterinya, Suriana Muda, 43, buat kali terakhir memaklumkan dia sedang berehat di sebuah restoran di Elmina sementara menunggu pelanggan.

Malah, ayahnya juga berjanji akan pulang awal selepas selesai tugasan itu.

“Pemergian ayah sangat mengejutkan kami sekeluarga kerana beliau seorang yang penyayang, namun kami reda dengan ketentuan Allah SWT,” luahnya.

Terdahulu, Ketua Polis Negara, Tan Sri Razarudin Husain memaklumkan pemandu e-hailing berkenaan menolak tempahan penumpang sejak jam 2 petang sebelum kejadian pesawat terhempas.

Polis percaya, mangsa tidak membawa penumpang pada ketika itu. Bagaimanapun, polis sedang menunggu hasil keputusan siasatan Forensik untuk mengesahkan perkara berkenaan.

Author

Nurul Ain Japri

View all posts

View all posts


Salah guna jawatan: Pensyarah, adik dipenjara tiga tahun, denda RM807,475

BUTTERWORTH: Seorang pensyarah Universiti Sains Malaysia (USM) dihukum penjara tiga tahun dan didenda RM807,475 oleh Mahkamah Sesyen hari ini kerana menyalah guna jawatan dengan meluluskan syarikat milik adiknya bagi membekalkan pelbagai barangan di universiti itu.

Hakim Zulhazmi Abdullah menjatuhkan hukuman itu terhadap Prof Badaruddin Mohamed, 57, manakala adiknya Mustafa Kamal, 50, juga dijatuhi hukuman sama atas kesalahan bersubahat dengan abangnya.

Mahkamah membuat keputusan itu selepas mendapati pihak pembelaan gagal menimbulkan keraguan munasabah di akhir kes pembelaan terhadap sembilan pertuduhan dihadapi kedua-dua adik beradik itu.

Zulhazmi turut memerintah kedua-dua tertuduh dipenjara enam bulan sekiranya gagal membayar denda.

Bagaimanapun, mahkamah membenarkan permohonan penangguhan pelaksanaan hukuman itu sementara rayuan difailkan dengan menaikkan wang jaminan kepada RM32,500 dengan seorang penjamin untuk setiap tertuduh.

Zulhazmi turut menetapkan syarat tambahan iaitu dokumen perjalanan kedua-dua tertuduh diserah kepada mahkamah dan melapor diri di pejabat Suruhanjaya Pencegahan Rasuah Malaysia (SPRM) setiap sebulan sehingga rayuan selesai.

Bagi tujuh pertuduhan, Badaruddin didakwa menggunakan jawatannya sebagai pengarah Pejabat Komunikasi Strategik USM untuk meluluskan Syarikat MK Urusniaga (M) Sdn Bhd milik Mustafa Kamal sebagai pembekal pelbagai barangan dan cenderahati yang kesemuanya bernilai RM153,793 kepada Pejabat Komunikasi Strategik USM antara 22 Sept 2011 dan 23 Nov 2012.

Dua lagi pertuduhan ialah dia dituduh menggunakan jawatannya sebagai Ketua Sustainable Tourism Research Cluster USM untuk meluluskan syarikat milik adiknya itu sebagai pembekal bagi 30 unit ‘souvenirs glass’ bernilai RM3,450 dan biometrik pejabat bernilai RM2,920 kepada Pejabat Sustainable Tourism Research Cluster USM antara 5 Sept 2011 dan 14 Mei 2012.

Bagi kesemua pertuduhan itu, Badaruddin didakwa mengikut Subseksyen 23(1) Akta SPRM 2009 dan boleh dihukum di bawah Subseksyen 24(1) akta sama manakala Mustafa Kamal didakwa atas sembilan pertuduhan bersubahat dengan abangnya mengikut Seksyen 28 (1) (c) Akta SPRM 2009 yang membawa hukuman serupa.

Terdahulu, Pegawai Pendakwa SPRM Mohamad Azlan Basri memohon mahkamah menjatuhkan hukuman setimpal bagi mencerminkan keseriusan kesalahan.

Peguam Shamsul Sulaiman yang mewakili adik-beradik itu merayu hukuman denda yang tidak terlampau tinggi kerana anak guamnya masing-masing menanggung keluarga.

“Badaruddin sekarang telah digantung kerja dan hanya menerima separuh gaji bulanan,” katanya. – BERNAMA

Author

MEDIAVARIASI

View all posts

View all posts


EcoTrail Putrajaya 2023 dedah peserta keindahan alam, pembangunan Putrajaya

PUTRAJAYA: Kementerian Pelancongan, Seni dan Budaya (MOTAC) melalui Pejabat MOTAC Wilayah Persekutuan Kuala Lumpur dengan kerjasama Perbadanan Putrajaya dan anjuran bersama Ten Senses (M) Sdn. Bhd menganjurkan acara EcoTrail Putrajaya yang bertemakan “A Green Race From Europe to Malaysia” yang berlangsung pada 29 Julai 2023 lalu di Taman Botani, Putrajaya.

EcoTrail Putarajaya adalah acara perlumbaan larian denai terbesar yang menggabungkan pelancongan sukan, pembangunan mampan dan tanggungjawab terhadap alam semulajadi.

Acara ini dirasmikan oleh Timbalan Ketua Setiausaha (Pelancongan) MOTAC, Datuk Mohd Zamri Mat Zain.

Penganjuran EcoTrail adalah larian sihat sekaligus memberi peluang kepada para peserta mendekatkan diri dengan warisan semulajadi dan budaya sesebuah bandar.

Pemilihan Putrajaya sebagai sebagai lokasi penganjuran kerana Putrajaya merupakan bandar ultra moden yang masih dikelilingi dengan taman taman alam semulajadi di samping mampu memberi peluang pada peserta untuk melihat Putrajaya dari pelbagai sudut dan perspektif.

Ini adalah peluang kepada Putrajaya menonjolkan kelebihan dan keindahannya serta mempromosikan lokasi ini sebagai daya tarikan pelancong yang wajib diterokai oleh pelancong dalam dan luar negara.

Rata-rata peserta teruja dengan laluan trek EcoTrail yang amat cantik serta unik dengan pemandangan indah, landskap menarik serta berpeluang melihat flora dan fauna sepanjang berlumba antaranya pepohon serta buah-buahan tempatan, beberapa spesies monyet,
burung dan lain lain lagi.

Peserta dari Australia, juga pemenang tempat pertama (kategori 80km wanita veteran), Nateliedau berkata, ini adalah penyertaannya kali kedua selepas penyertaan pertama pada tahun 2019.

Dia kembali ke acara ini kerana keindahan landskap laluan yang amat menarik, serta berpeluang melihat serta terserempak dengan pelbagai spesies haiwan di laluan terutama pada awal pagi.

Sementara itu, Muhammad Adil Adham pemenang tempat pertama (kategori 80km lelaki terbuka) berkata, peluang menyertai EcoTrail Putrajaya pada kali pertama digunakannya untuk menerokai keindahan Putrajaya dan tidak menyangka Putrajaya memiliki khazanah alam semulajadi yang amat indah serta bangunan yang sangat cantik.

“Saya tak sangka dapat tempat pertama. Saya berhasrat untuk menyertai EcoTrail di Switzerland dalam masa dua tahun akan datang,” katanya.

Perlumbaan EcoTrail mula diperkenalkan dan diadakan di bandar Paris, Brussels, Reykjavik, Oslo, Funchai Madeira Island, Geneva, Florance, Stockholm, Copenhagen dan ChiangMai selain Putrajaya, Malaysia.

EcoTrail Putrajaya mula memasuki Asia pada tahun 2019, dan untuk edisi kedua telah menerima penyertaan seramai 1,300 dengan 200 peserta dari luar negara berbanding 900 peserta pada tahun pertama.

Perlumbaan ini melibatkan larian bagi kategori 10km, 30km, 50km dan 80km. Untuk 80km acara pelepasan diadakan pada jam 3 pagi dan kategori lain adalah antara jam 7 pagi hingga 7.45 pagi.

Kategori 10km turut disertai oleh Mohd Zamri bersama beberapa pegawai MOTAC yang lain.

Author

Media Variasi

View all posts

View all posts


UNDIAN

Bila korang beli baju raya?

 Sebelum bulan puasa - awai tak kalut
 2 minggu sebelum raya - usha dulu
 Sehari sebelum raya - last minute murah!

View Results

Author

Admin-MV

View all posts

View all posts


Pencari kerja digesa daftar, manfaat sepenuhnya Sabah Jobs Portal – Hajiji

KOTA KINABALU: Ketua Menteri Datuk Seri Hajiji Noor menggesa para pencari kerja khususnya belia untuk mendaftar dan memanfaatkan sepenuhnya Sabah Jobs Portal bagi mendapatkan pekerjaan sesuai dengan kelayakan mereka.

Beliau berkata portal pekerjaan disediakan kerajaan Sabah itu merupakan platform terbaik bagi mencari pekerjaan setempat dan mengiklan kekosongan jawatan secara percuma kepada majikan serta pencari kerja dalam sektor swasta.

Menurutnya 233 majikan menawarkan 365 kekosongan jawatan telah mendaftar dengan Sabah Jobs Portal, setakat 27 September lepas, manakala di pihak pencari kerja 5,491 orang telah berdaftar dengan portal berkenaan.

“Selain Sabah Jobs Portal, portal pekerjaan seperti MYFutureJobs juga mampu melakukan padanan pekerjaan dan perkhidmatan kerjaya lain, selain menawarkan inisiatif-inisiatif kerajaan.

“Saya mahu lebih ramai lagi golongan belia atau lepasan sekolah menggunakan portal ini untuk mencari pekerjaan”, katanya ketika merasmikan Karnival Kerjaya Perdana Sabah Maju Jaya 2022 di sini hari ini.

Karnival kerjaya itu dianjurkan oleh Kementerian Sains, Teknologi dan Inovasi Sabah dengan Jabatan Pembangunan Sumber Manusia (JPSM) dan Pertubuhan Keselamatan Sosial (PERKESO), dengan lebih 1,500 peluang pekerjaan ditawarkan lebih 20 majikan daripada pelbagai sektor.

Hajiji berkata kadar pengangguran bagi Sabah sehingga Mei 2022 ialah 9.1 peratus berdasarkan Statistik Utama Tenaga Buruh Malaysia.

Beliau berkata penganjuran karnival kerjaya adalah antara komitmen berterusan kerajaan Sabah untuk mengatasi isu pengangguran, dengan menghubungkan para pencari kerja dan majikan yang menawarkan peluang pekerjaan dalam pelbagai bidang.

Menurutnya 1,282 individu telah mendapat pekerjaan melalui enam siri karnival kerjaya anjuran JPSM Sabah setakat ini.

“Pelbagai inisiatif berkonsepkan pekerjaan dan kerjaya telah dilaksanakan untuk membantu mereka yang benar-benar terkesan dan memerlukan,” katanya, sambil meminta majikan menyediakan peluang pekerjaan dan insentif terbaik untuk para pencari kerja. – BERNAMA


PRU15: Selangor kekal tidak bubar DUN serentak dengan Parlimen

CYBERJAYA: Kerajaan Selangor mengekalkan pendirian untuk tidak membubarkan Dewan Undangan Negeri (DUN) serentak dengan pembubaran Parlimen bagi Pilihan Raya Umum ke-15 untuk tempoh sehingga hujung tahun ini.

Menteri Besar Selangor, Datuk Seri Amirudin berkata, pendirian itu dimuktamadkan selepas beliau selesai menghadap Sultan Selangor, Sultan Sharafuddin Idris Shah di Istana Bukit Kayangan, hari ini.

Jelas Pengerusi Pakatan Harapan (PH) Selangor itu lagi, pihak kerajaan negeri menyembah maklum nasihat baginda agar berjalan seperti biasa dalam memberi fokus utama terhadap kesejahteraan rakyat iaitu situasi banjir, pemulihan ekonomi dan persiapan pembentangan Belanjawan 2023.

“Pagi ini saya telah menghadap Duli Yang Maha Mulia (DYMM) Sultan Selangor, Sultan Sharafuddin Idris Shah Alhaj Ibni Almarhum Sultan Salahuddin Abdul Aziz Shah Alhaj di Istana Bukit Kayangan, Shah Alam dalam sesi menghadap berjadual.

“Saya telah menyembah maklum komitmen dan persiapan Kerajaan Negeri dalam mendepani kemungkinan situasi banjir di Selangor, usaha pemulihan ekonomi, bantuan kebajikan, serta persiapan Belanjawan Selangor 2023 yang akan dibentangkan dalam sesi Dewan Negeri Selangor pada tahun ini.

“DYMM Tuanku berkenan agar pentadbiran sekarang diteruskan untuk memfokuskan usaha menjamin kesejahteraan rakyat Selangor,” katanya menerusi satu kenyataan hari ini.

Terdahulu, Pengerusi Pakatan Harapan, Datuk Seri Anwar Ibrahim mengumumkan tiga negeri yang berada di bawah pentadbirannya iaitu Selangor, Negeri Sembilan dan Pulau Pinang tidak akan dibubarkan serentak dengan Parlimen.

Keputusan itu dibuat untuk memberi fokus terhadap permasalahan rakyat seperti musim banjir dan pemulihan ekonomi.

Author

Mohamad Fitri Hazim Hazam

View all posts

View all posts


Menteri kecoh di KLIA: Kertas siasatan dirujuk TPR

SERDANG: Kes berhubung kekecohan membabitkan Menteri Pelancongan, Seni dan Budaya, Datuk Seri Tiong King Sing yang didakwa mengganggu tugas penjawat awam di Lapangan Terbang Antarabangsa Kuala Lumpur (KLIA) sudah dihantar ke pejabat Timbalan Pendakwaraya (TPR).

Ketua Polis Selangor, Datuk Hussein Omar Khan berkata, pihaknya masih menunggu arahan untuk tindakan yang seterusnya daripada TPR.

“Kertas siasatan sudah dihantar ke TPR dan perkara masih dalam kajian mereka untuk sebarang keputusan,” katanya pada sidang akhbar Majlis Perbarisan Ulang Tahun ke-7 Polis Bantuan Sime Darby Property Berhad, di Padang Kawad Universiti Putra Malaysia, di sini, hari ini, lapor Kosmo.

Terdahulu, King Sing sebelum ini mendedahkan wujud amalan salah guna kuasa dan rasuah membabitkan sebilangan pegawai Imigresen yang bertugas di pintu masuk utama negara itu.

Ia selepas satu rakaman luar mengenai King Sing menceroboh pintu masuk utama negara tanpa memiliki pas keselamatan didakwa cuba membebaskan seorang pelawat China.

Dalam pada itu, pihak polis memaklumkan sedang menjalankan siasatan berhubung kekecohan di Terminal 1 terbabit.

Author

Media Variasi

View all posts

View all posts


Rayuan terakhir Najib: Pembelaan pilih tidak berhujah

Timbalan Pendakwa Raya ad hoc Datuk V. Sithambaram mengakhiri hujahannya pada 4 petang di hadapan panel lima hakim diketuai Ketua Hakim Negara Tun Tengku Maimun Tuan Mat.

“Kami (pendakwaan) selesai mengemukakan hujahan kami,” kata Sithambaram.

Tengku Maimun kemudian menetapkan 23 Ogos untuk meneruskan pendengaran rayuan itu.

Ketika ini, peguam utama Najib, Hisyam Teh Poh Teik berdiri dan berkata: “Saya tidak akan membuat sebarang penghujahan.”

Hakim Tengku Maimun: Bukan secara lisan pun?

Hisyam: Bukan secara lisan.

Tengku Maimun: Tidak mengapa. Kami akan tunggu… pada Selasa (23 Ogos) dan kita tengok macam mana. Kamu ada tiga hari (Sabtu, Ahad dan Isnin). Jangan beritahu kami bahawa kamu tidak bersedia untuk berhujah bagi mana-mana 94 alasan dalam petisyen rayuan. Tidak mengapa jika tidak bersedia untuk memfailkan hujahan bertulis. Boleh berhujah secara lisan.

Hisyam: Saya tidak akan membuat hujahan.

Tengku Maimun: Terpulang kepada kamu. Dalam rekod kamu adalah peguam. Kita tunggu Selasa ini.

Sebelum pihak pendakwaan menyelesaikan hujahannya, Hisyam memohon penangguhan prosiding rayuan itu sehingga Khamis ini kerana mempunyai kes lain pada Selasa dan Rabu.

Ketua Hakim Negara itu sekali lagi dengan tegas berkata seperti yang telah dinyatakan berkali-kali, tiada penangguhan ke atas rayuan itu.

“Kita akan meneruskan seperti yang dijadualkan,” katanya.

Hari ini adalah hari kedua panel lima hakim termasuk Hakim Besar Sabah dan Sarawak Tan Sri Abang Iskandar Abang Hashim dan Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd mendengar rayuan terakhir Najib itu.

Semalam, mahkamah menolak permohonan Hisyam untuk menarik diri daripada mewakili Najib dan mengarahkan pendakwaan berhujah terlebih dahulu.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali, yang kini Hakim Mahkamah Rayuan, menjatuhkan hukuman penjara 10 tahun terhadap Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.

Bagaimanapun, Najib hanya perlu menjalani hukuman penjara 12 tahun kerana hakim itu mengarahkan semua hukuman penjara berjalan serentak.

Tahun lepas, Mahkamah Rayuan mengekalkan keputusan Mahkamah Tinggi selepas menolak rayuan Najib untuk mengetepikan sabitan dan hukuman penjara serta denda. – BERNAMA


Fadhlina nafi KPM keluarkan lima hadis

CYBERJAYA: Menteri Pendidikan, Fadhlina Sidek menegaskan kementerian tidak pernah mengeluarkan lima hadis daripada Modul Penghayatan Hadis 40 Imam Nawawi.

Jelasnya, kementerian masih dalam proses untuk memuktamadkan hadis tersebut dan sebarang perkembangan akan dimaklumkan kelak.

“Saya fikir perlu beri ruang kepada kita dan Jabatan Kemajuan Islam Malaysia (Jakim) untuk perhalusi isu ini agar ia berjaya dilaksanakan untuk anak-anak Muslim dan sekolah agama,” katanya seperti dilapor Sinar Harian.

Beliau berkata demikian mengulas dakwaan Pengerusi Persatuan Hindu Agamam Ani Malaysia, Arun Dorasamy bahawa KPM telah mengeluarkan lima hadis.

Antara yang didakwa dikeluarkan termasuklah hadis kelapan melibatkan hadis perintah Allah SWT kepada Rasulullah SAW untuk memerangi manusia yang belum bersaksi bahawa tiada tuhan selain Allah dan Muhammad utusan Allah sehingga mereka menerima Islam, mendirikan solat dan membayar zakat.

Ditanya mengenai ada kemungkinan antara hadis tersebut digugurkan, Fadhlina berkata: “Kami sedang memuktamadkan.”

Modul penghayatan hadis itu dilancarkan pada Ogos lalu bertujuan untuk memupuk nilai-nilai sabda atau hadis Rasulullah SAW di peringkat sekolah.

Modul itu akan diperkenalkan di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK) sebelum dilancarkan ke sekolah awam lain.

Author

Diyana Rahip

View all posts

View all posts


Agensi pembiayaan pendidikan disaran ikut langkah JPA naikkan ESH

KUALA LUMPUR: Keputusan kerajaan menaikkan kadar Elaun Sara Hidup (ESH) pelajar tajaan Jabatan Perkhidmatan Awam (JPA) bagi peringkat persediaan hingga Ijazah Lanjutan di dalam dan luar negara, amat dialu-alukan dan diharap dapat diikuti oleh agensi pembiayaan pendidikan lain bagi membantu meringankan kos sara hidup pelajar.

Ketua Pegawai Eksekutif Institut Akhbar Malaysia, Datuk Chamil Wariya berkata, agensi pembiayaan pendidikan seperti Majlis Amanah Rakyat (MARA) serta Perbadanan Tabung Pendidikan Tinggi Nasional (PTPTN) diharap dapat mengikut langkah yang sama.

“Dari segi amaun RM100 yang dinaikkan sememangnya tidak cukup tetapi saya percaya bantuan tersebut membantu mengurangkan kesulitan kewangan yang dihadapi pelajar,” katanya kepada Bernama hari ini.

Namun Chamil berkata, terpulanglah kepada kebijaksanaan pelajar tajaan tersebut dalam menguruskan kewangan mereka.

Bagi seorang pelajar tajaan JPA, Muhammad Azib Zikry Abdul Halim dari jurusan Komunikasi Massa Kewartawanan Universiti Teknologi MARA berkata beliau gembira dengan kenaikan ESH, meskipun penambahan tidak berapa signifikan melihatkan kepada keadaan ekonomi semasa terutamanya pelajar yang tinggal di kawasan bandar.

“Bagaimanapun ia membantu, tapi cuma saya tak pasti RM100 sebulan tu bersamaan (kenaikan) RM600 satu semester selama enam bulan kerana tajaan dalam negara dapat bayaran sekali dalam satu semester.

“Jika RM100 sahaja untuk keseluruhan semester ia tak berbaloi, lebih kurang sama,” katanya.

Bagi pelajar tajaan JPA dari Universiti Kebangsaan Malaysia (UKM), Siti Sarah Izhan Khalib, 21, pelajar tahun dua Ijazah Teknologi Maklumat, beliau berkata tambahan ESH RM100 setiap bulan akan banyak membantu dari segi duit makan harian dan perbelanjaan barang keperluan bulanan.

Pelajar tahun dua Perubatan UKM, S.Thiruthanigesh berkata, sebagai pelajar di kampus perubatan di Cheras yang terletak di Lembah Klang, kos sara hidup agak tinggi berbanding institusi pengajian tinggi awam yang lain.

“Jadi peningkatan ini adalah satu perkara yang baik bagi pelajar fakulti perubatan UKM,” katanya.

Kenaikan kadar ESH ini melibatkan pertambahan implikasi kewangan dengan anggaran RM52.03 juta bagi tempoh enam bulan mulai Julai ini, yang akan memanfaatkan 43,595 pelajar tajaan JPA. – BERNAMA


Saya tetap sokong Ismail Sabri sebagai PM – Tajuddin

PASIR SALAK: “Saya tetap setia dan sokong Perdana Menteri, Datuk Seri Ismail Sabri Yaakob, biar apa orang kata,” kata Ahli Parlimen Pasir Salak, Datuk Seri Tajuddin Abdul Rahman.

Bekas Ahli Majlis Tertinggi (MT) UMNO itu berkata, sokongannya akan terus diberikan kepada Perdana Menteri dan kerajaan yang telah melakukan pelbagai inisiatif memerangi pandemik COVID-19 dan kenaikan harga barang walaupun dikecam segelintir pihak.

“Kami, UMNO Pasir Salak mahu Ismail Sabri terus menjadi Perdana Menteri selepas pilihan raya. Kita akan terus dan sentiasa beri sokongan padu untuknya,” kata Ketua UMNO Bahagian Pasir Salak itu sewaktu berucap di Kenduri Rakyat sempena program Jelajah Aspirasi Keluarga Malaysia (AKM) Negeri Perak 2022.

Program itu berlangsung selama tiga hari dan berakhir hari ini dengan majlis penutupannya disempurnakan oleh Ismail Sabri pagi tadi.

Jelas Tajuddin yang juga bekas pengarah pilihan raya UMNO, meskipun dalam keadaan negara sedang berdepan kenaikan harga barangan, Perdana Menteri berusaha menanganinya dengan memberikan pelbagai bantuan untuk rakyat.

Khamis lepas, media melaporkan Tajuddin digugurkan daripada ahli MT UMNO menerusi satu surat bertarikh 21 Jun. – BERNAMA


Yayasan Albukhary tidak perlu merayu jika pengecualian cukai tidak dibatalkan – Muhyiddin

KUALA LUMPUR: Bekas Perdana Menteri, Tan Sri Muhyiddin Yassin mendakwa Yayasan Albukhary tidak perlu membuat rayuan berhubung pengecualian cukai sekiranya ia tidak dibatalkan oleh Lembaga Hasil Dalam Negeri (LHDN) yang merupakan agensi di bawah bidang kuasa Kementerian Kewangan.

Dalam pernyataan pembelaan terhadap saman fitnah difailkan bekas Menteri Kewangan, Lim Guan Eng terhadapnya, Muhyiddin memaklumkan telah ternampak sepucuk surat daripada Kementerian Kewangan kepada Tan Sri Syed Mokhtar Al-Bukhary sekitar 2021.

Menurutnya, surat itu memaklumkan bahawa kementerian berkenaan telah membenarkan rayuan yayasan tersebut terhadap keputusan LHDN yang tidak mengiktiraf pengecualian cukai dan keputusan mengenakan penalti terhadap yayasan itu.

Muhyiddin juga mendakwa ternampak surat tersebut semasa disoal siasat oleh Suruhanjaya Pencegahan Rasuah Malaysia (SPRM).

“Oleh itu, saya dibenarkan membuat inferens (anggapan) dan kesimpulan bahawa pengecualian cukai telah dibatalkan, jika tidak rayuan tidak perlu dibuat atau kelulusan diberikan oleh Kementerian Kewangan pada tahun 2021,” dakwanya.

Pengerusi Perikatan Nasional (PN) itu berkata Yayasan Albukhary sebelum ini telah diberi kelulusan pengecualian cukai oleh kerajaan terdahulu yang diterajui Barisan Nasional (BN), di bawah Seksyen 127(3A) Akta Cukai Pendapatan 1967.

“Selepas Pilihan Raya Umum ke-14, plaintif (Lim) telah dilantik sebagai Menteri Kewangan dari 21 Mei 2018 hingga 24 Feb 2020. Sebagai Menteri Kewangan, LHDN adalah di bawah bidang kuasa beliau (Lim) dan pengecualian cukai tidak diiktiraf oleh LHDN semasa plaintif memegang jawatan tersebut,” dakwanya.

Menurut Muhyiddin, semasa menjadi Perdana Menteri, beliau (Muhyiddin) telah menerima surat daripada Syed Mokhtar kepada Pejabat Perdana Menteri.

“Surat tersebut merayu terhadap keputusan LHDN yang tidak mengiktiraf pengecualian cukai terhadap Yayasan Albukhary yang diberikan kerajaan terdahulu yang diterajui BN serta keputusan untuk mengenakan penalti terhadap yayasan tersebut.

“Saya yang bukan Menteri Kewangan dan menteri yang bertanggungjawab terhadap LHDN, telah merujuk perkara itu dengan Menteri Kewangan ketika itu, Tengku Datuk Seri Zafrul Abdul Aziz untuk pertimbangan dan beliau telah membenarkan rayuan tersebut,” dakwanya.

Pada 27 Mac lepas, Lim memfailkan saman terhadap Muhyiddin yang didakwa telah mengeluarkan tiga kenyataan memfitnah membabitkan plaintif dengan isu pembatalan pengecualian cukai ke atas yayasan itu pada 9, 11 dan 12 Mac lepas di laman Facebook milik defendan.

Laporan berhubung perkara itu kemudiannya diterbitkan oleh beberapa akhbar dan portal berita pada hari sama.

Bekas Ketua Menteri Pulau Pinang itu turut mendakwa kenyataan fitnah tersebut juga bermaksud beliau telah menyalahgunakan kedudukan dan kuasanya dengan memberi kuasa atau mengarahkan LHDN untuk mengenakan cukai dan penalti ke atas yayasan kebajikan itu, apabila ia tidak patut dikenakan cukai. – BERNAMA


BNM naikkan OPR kali ketiga tahun ini

KUALA LUMPUR: Jawatankuasa Dasar Monetari (MPC) Bank Negara Malaysia (BNM) memutuskan untuk menaikkan Kadar Dasar Semalaman (OPR) sebanyak 25 mata asas kepada 2.50 peratus.

Ia adalah kenaikan kali ketiga berturut-turut tahun ini untuk kadar penanda aras pinjaman dan simpanan sejak Mei dan Julai lalu, dengan masing-masing meningkat sebanyak 25 mata asas kepada 2.25 peratus berbanding paras rekod terendah 1.75 peratus sebelumnya.

Susulan peningkatan itu, kadar tertinggi dan terendah koridor bagi OPR turut dinaikkan masing-masing kepada 2.75 peratus dan 2.25 peratus.

BNM dalam satu kenyataan berkata, ekonomi global terus berkembang, meskipun pada kadar sederhana, disebabkan oleh tekanan kos yang semakin meningkat, keadaan kewangan global yang lebih ketat serta langkah pembendungan yang ketat di China.

Namun, bank pusat itu berkata, pertumbuhan global terus disokong oleh keadaan pasaran pekerja yang bertambah baik dan pembukaan semula sepenuhnya bagi kebanyakan ekonomi dan sempadan antarabangsa.

Katanya, tekanan inflasi kekal tinggi disebabkan oleh harga komoditi semakin meningkat dan pasaran pekerja yang ketat, meskipun keadaan rantaian bekalan global semakin bertambah baik.

“Kesannya, bank-bank pusat dijangka terus membuat pelarasan pada penetapan dasar monetari mereka bagi mengurangkan tekanan inflasi, dengan sesetengah bank pusat melakukannya pada kadar yang lebih cepat.

“Khususnya, pelarasan kadar faedah Amerika Syarikat (AS) yang agresif telah menyumbang kepada persekitaran dolar AS yang kukuh.

“Hal ini telah menyebabkan ketidaktentuan yang lebih ketara dalam pasaran kewangan, lantas memberikan kesan terhadap mata wang pasaran utama dan pasaran sedang pesat membangun lain termasuk ringgit,” katanya.

Pada masa hadapan, BNM berkata, pertumbuhan global dijangka menghadapi cabaran daripada kesan dasar monetari yang diperketat dalam kebanyakan ekonomi serta langkah pengurusan pandemik di China.

Ia berkata, prospek pertumbuhan bergantung pada risiko pertumbuhan menjadi lebih perlahan, termasuk tekanan kos yang tinggi, kemungkinan berlakunya krisis tenaga di Eropah dan keadaan pasaran kewangan menjadi ketat secara mendadak.

Bagi ekonomi Malaysia, BNM menjelaskan, peralihan ke fasa endemik dan langkah dasar telah menyumbang kepada prestasi pertumbuhan yang lebih kukuh pada suku kedua 2022.

Pada masa hadapan, ia berkata, penunjuk menunjukkan pertumbuhan yang berterusan, disokong oleh perbelanjaan sektor swasta.

“Keadaan pasaran pekerja dan prospek pendapatan terus positif, dengan pengangguran dan guna tenaga tidak penuh terus berkurang.

“Pembukaan semula sempadan antarabangsa akan meningkatkan sektor berkaitan pelancongan. Aktiviti dan prospek pelaburan akan disokong oleh pelaksanaan projek berbilang tahun,” katanya.

Walau bagaimanapun, BNM berkata, permintaan luaran dijangka sederhana berikutan pertumbuhan global yang semakin perlahan.

Ia berkata, meskipun ketidaktentuan dalam pasaran kewangan global dan pertukaran asing meningkat, perkembangan ini dijangka tidak akan menjejaskan pemulihan pertumbuhan Malaysia.

Katanya, keadaan mudah tunai domestik terus mencukupi, dengan pasaran kewangan dan pasaran pertukaran asing terus berfungsi dengan teratur.

“Institusi kewangan juga terus beroperasi dengan penampan modal dan mudah tunai yang kukuh. Hal ini akan memastikan pengantaraan kewangan terus menyokong ekonomi,” katanya.

Pada masa hadapan, BNM berkata, risiko pertumbuhan ekonomi dalam negeri menjadi perlahan terus berpunca daripada pertumbuhan global yang lebih lemah daripada jangkaan, konflik geopolitik yang semakin meruncing dan gangguan rantaian bekalan yang semakin teruk.

Sejak awal tahun hingga kini, bank pusat itu berkata, inflasi keseluruhan berpurata pada 2.8 peratus.

Katanya, inflasi keseluruhan diunjurkan mencapai tahap tertinggi pada suku ketiga 2022 sebelum menurun selepas itu.

Hal itu, jelasnya, disebabkan oleh kesan asas yang semakin luput dan juga sejajar dengan harga komoditi global yang dijangka semakin menurun.

“Inflasi asas, seperti yang diukur oleh inflasi teras, dijangka berpurata lebih hampir pada tahap tinggi dalam julat unjuran 2.0 peratus hingga 3.0 peratus pada 2022, dengan beberapa tanda wujudnya tekanan yang didorong permintaan dalam keadaan kos yang tinggi.

“Kesan tekanan inflasi menjadi lebih tinggi juga sebahagiannya akan terus dibendung oleh kawalan harga yang sedia ada, subsidi bahan api dan lebihan kapasiti yang masih wujud dalam ekonomi.

“Walau bagaimanapun, prospek inflasi terus dipengaruhi oleh langkah dasar dalam negeri serta perkembangan harga komoditi global yang disebabkan terutamanya oleh konflik ketenteraan yang berterusan di Ukraine dan gangguan berkaitan bekalan yang berlarutan,” katanya.

Berikutan prospek pertumbuhan ekonomi Malaysia yang positif terus kukuh, MPC mengambil keputusan untuk membuat pelarasan selanjutnya terhadap tahap akomodasi monetari.

Pada kadar OPR semasa, pendirian dasar monetari kekal akomodatif dan menyokong pertumbuhan ekonomi.

MPC tidak membuat sebarang ketetapan awal serta akan terus menilai keadaan yang berubah-ubah dan kesannya terhadap prospek keseluruhan inflasi dan pertumbuhan dalam negeri.

Sebarang pelarasan pada penetapan dasar monetari pada masa hadapan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.

Sumber: Berita Harian

Author

Media Variasi

View all posts

View all posts


Malaysia sokong perjuangan masyarakat Rohingya kembali ke Myanmar

KUANTAN: Malaysia menyokong perjuangan masyarakat Rohingya untuk kembali ke Myanmar sebagai warganegara negaranya, kata Menteri Luar Datuk Seri Saifuddin Abdullah.

Beliau berkata masyarakat antarabangsa juga tidak boleh melupakan nasib masyarakat Rohingya, yang kini lebih sejuta daripada mereka menjadi pelarian di Bangladesh, manakala 150,000 di Malaysia dan sebahagian lagi di beberapa lagi negara.

“Mereka dinafikan kewarganegaraan dan kita mendokong usaha dan perjuangan mereka untuk menjadi rakyat seperti orang lain di Myanmar , selain turut memberi sokongan kepada beberapa ikhtiar membawa mereka yang bersalah ke muka pengadilan.

“Usaha-usaha ini harus didokong bersama oleh masyarakat antarabangsa terutamanya ASEAN kerana ini isu yang besar dalam konflik Myanmar,” katanya pada sidang media sempena Program Familiarisation Visit for Diplomatic Corps di sini, malam tadi.

Malaysia, kata Saifuddin juga menyokong usaha masyarakat Rohingya yang ingin bersama-sama dengan Kerajaan Perpaduan Nasional (NUG) dan Majlis Perundingan Perpaduan Nasional (NUCC) Myanmar bagi mengembalikan ‘kehidupan biasa’ dan menegakkan demokrasi di negara itu.

Saifuddin yang juga Ahli Parlimen Indera Mahkota turut memaklumkan beliau turut menyertai beberapa acara anjuran masyarakat Rohingya secara persidangan video pada Khamis, yang merupakan ulang tahun kelima kejadian pembunuhan ‘genocide’ terhadap komuniti Rohingya di Rakhine yang berlaku pada tahun 2017.

Selain inisiatif Gambia membawa isu kekejaman terhadap masyarakat Rohingya ke Mahkamah Keadilan Antarabangsa (ICJ), Saifuddin berkata proses undang-undang juga sedang bermula di Argentina oleh aktivis-aktivis Rohingya.

Komuniti Rohingya keluar beramai-ramai bermula pada 25 Ogos 2017 selepas tentera Myanmar melancarkan operasi terhadap minoriti Islam itu, antara lain melibatkan membunuh, merogol dan menyeksa lelaki, wanita serta kanak-kanak masyarakat itu. – BERNAMA

Author

MEDIAVARIASI

View all posts

View all posts


KPN diminta ‘lebih mesra media’ – Saifuddin

KUALA LUMPUR: Menteri Dalam Negeri, Datuk Seri Saifuddin Nasution Ismail meminta Ketua Polis Negara, Tan Sri Acryl Sani Abdullah Sani untuk mempertimbangkan cadangan mengadakan semula sidang media secara berkala kepada pihak media.

Saifuddin Nasution berkata, beliau menerima banyak maklum balas daripada rakan-rakan media mengenai ketiadaan sidang media berkala, sehingga menyukarkan mereka mendapatkan perkembangan terbaharu berkenaan sesuatu kes yang disiasat Polis Diraja Malaysia (PDRM).

Apa punca sidang media kurang? Ia bermula ketika era pentadbiran mantan KPN, Tan Sri Abdul Hamid Bador di hujung perkhidmatannya beliau saban hari mengadakan sidang media menyelar pihak berkaitan yang cuba jatuhkannya lantas melarang sidang media oleh pihak bawahannya.

Pengarah Jabatan Siasatan Jenayah Narkotik (JSJN), Datuk Ayob Khan Mydin Pitchay juga terpaksa akur dengan arahan mantan ketika itu walaupun telah meraih banyak kejayaan dalam operasi rampasan dadah.

Apa pentingnya sidang media KPN? Ia bukanlah untuk wartawan semata-mata sebaliknya perkhabaran dari pucuk pimpinan tertinggi pasukan keselamatan negara memaklumkan kepada rakyat dan Raja-raja Melayu berkaitan kejayaan dan kesulitan yang berlaku dalam negara.

Rakyat boleh faham, memahami peraturan dan memberi maklum balas agar sesuatu tindakan itu akan jadi lebih baik.

Contoh dalam isu memerangi Ah Long (ceti haram), memerangi dadah dan pemerdagangan manusia.

Berbalik kepada ‘permintaan’ Saifuddin, beliau berharap ia dapat dilaksanakan dalam masa terdekat.

Beliau berkata kepada pemberita selepas program sesi libat urus media bersama Menteri Dalam Negeri pada Rabu malam.

Saifuddin Nasution berkata, melalui cara itu, beliau berharap ia dapat merapatkan hubungan antara PDRM dan media sebagai rakan strategik agensi itu.

Mengulas mengenai penggunaan kamera badan kepada anggota polis, Saifuddin Nasution berkata, KDN mempunyai peruntukan dan bahagian perolehan sedang memuktamadkan spesifikasinya.

“Apabila penggunaan kamera badan dilaksanakan, anggota polis akan mengguna pakai gajet berkenaan. Saya percaya penggunaan kamera badan akan meningkatkan integriti PDRM, (membantu) mengumpul bukti dan sebagai peringatan kepada mereka (anggota), bahawa mereka diawasi,” katanya.

Mengenai isu pakaian orang awam ketika datang ke pejabat atau balai polis, Saifuddin Nasution berkata perkara berkenaan telah selesai dan tiada isu berbangkit.

“Saya tidak bersetuju dengan tindakan anggota polis yang menghalang orang awam membuat laporan polis dan pada masa sama masyarakat awam perlu ada elemen kesopanan ketika berurusan rasmi dengan PDRM,” katanya.

Pada Januari lepas, seorang wanita berang selepas tidak dibenarkan memasuki Ibu Pejabat Polis Daerah (IPD) Kajang, berikutan tidak berpakaian sopan.

Author

Tun Puteh Wanti

View all posts

View all posts


Bayi empat bulan koma dipercayai didera

KUALA TERENGGANU: Seorang bayi lelaki berusia empat bulan koma dipercayai akibat didera pengasuh di sebuah pusat jagaan kanak-kanak berdaftar di Batu Buruk di sini, Rabu lepas.

Ketua Polis Terengganu, Datuk Rohaimi Md Isa berkata, mangsa koma selepas mengalami kecederaan serius termasuk pendarahan otak dan retak pada tempurung kepala.

Beliau berkata, pihaknya menerima laporan daripada bapa mangsa yang mendapati bayinya dalam keadaan lemah dan kesakitan selepas diambil daripada pusat jagaan itu pada hari sama.

Katanya, bapa mangsa yang bekerja sebagai pegawai perubatan membawa anaknya ke hospital untuk pemeriksaan dan mendapati terdapat darah beku dalam kepala mangsa.

Susulan kejadian itu, polis menahan tiga wanita berusia 22 hingga 33 tahun yang bekerja sebagai pengasuh di pusat jagaan tersebut, semalam.

“Ketiga-tiga suspek telah dipanggil sebelum ini untuk memberi keterangan. Tetapi masing-masing menafikan kejadian tersebut.

“Bagaimanapun polis mendapati keterangan mereka agak meragukan. Justeru rampasan ke atas rakaman kamera litar tertutup (CCTV) dilakukan untuk siasatan lanjut,” katanya pada sidang media selepas Perhimpunan Bulanan Ibu Pejabat Kontinjen (IPK) Terengganu di sini, hari ini.

Rohaimi berkata, hasil pemeriksaan rakaman CCTV mendapati selain dipukul di kepala, suspek juga telah menggoncang serta menghempas tubuh mangsa yang baru sahaja tiga hari didaftarkan di pusat jagaan kanak-kanak berkenaan.

“Mangsa masih dirawat di Unit Rawatan Rapi Kanak-Kanak (PICU) di Hospital Sultanah Nur Zahirah (HSNZ).

“Kes disiasat mengikut Seksyen 31(1)(a) Akta Kanak-Kanak yang memperuntukkan hukuman denda tidak melebihi RM50,000 atau dipenjarakan selama tempoh tidak melebihi 20 tahun atau kedua-duanya,” katanya dan ketiga-tiga suspek dibawa ke mahkamah untuk direman hari ini. – BERNAMA


PRIHATIN sasar bantu 6,000 pelajar Sabah ke menara gading

TAWAU: Yayasan Prihatin Nasional (PRIHATIN) menerusi Program Jelajah Pendidikan Keluarga Malaysia (JPKM) menyasarkan untuk membantu 6,000 pelajar di Sabah melanjutkan pengajian di institusi pengajian tinggi pada tahun ini.

Pegawai Eksekutifnya Datuk Mohd Aizuddin Ghazali berkata jumlah itu yang bertambah berbanding 5,000 pelajar sebelum ini, merangkumi  lima kawasan luar bandar serta sembilan parlimen di negeri itu.

Beliau berkata Perdana Menteri Datuk Seri Ismail Sabri Yaakob telah meminta sekretariat PRIHATIN meneruskan bantuan berkenaan di Sabah.

“Sebenarnya ini tahun keempat kami sampai ke Sabah selepas 2016, 2017, 2018 kemudian berhenti seketika sebab COVID-19, Perdana Menteri pada waktu itu merupakan menteri mentor bagi program JPKM ini dan sekarang beliau minta agar program bantuan ini diteruskan,” katanya.

Beliau berkata demikian kepada pemberita selepas pelancaran JPKM 2022 yang disempurnakan Pembantu Menteri Belia dan Sukan Sabah Andi Muhammad Suryady Bandy di sini hari ini.

Program sehari itu disertai 20 institusi pengajian tinggi awam dan swasta, institusi kemahiran tinggi serta rakan strategik.

Sementara itu, Andi Muhammad Suryady berkata JPKM 2022 merupakan inisiatif serta projek khas Perdana Menteri dalam membuka peluang kepada masyarakat terutama penduduk pedalaman atau luar bandar untuk akses pendidikan tinggi.

Beliau turut berharap supaya kerajaan pusat dapat mewujudkan sebuah pusat pengajian tinggi di Kalabakan bersesuaian dengan peningkatan jumlah penduduk di daerah berkenaan.

“Pelajar dari Kalabakan ramai yang berpotensi meneruskan pengajian di peringkat yang lebih tinggi, namun mereka tidak dapat berbuat demikian disebabkan masalah ekonomi keluarga.

“Warga Kalabakan dan Tawau juga menanti kewujudan pusat pengajian tinggi ini di sini,” katanya.

Jabatan Perangkaan merekodkan bancian penduduk bagi Tawau serta Kalabakan seramai 514,000 orang bagi 2020. – BERNAMA


120 maut, 180 cedera dalam rusuhan bola sepak Indonesia

JAKARTA: Rusuhan pada perlawanan bola sepak di Jawa Timur, Indonesia telah menyebabkan sekurang-kurangnya 120 penyokong terbunuh dan 180 lagi cedera malam tadi.

Menurut laporan media tempatan, penyokong perlawanan antara Arema FC dan Persebaya Surabaya dikepung polis pencegah rusuhan yang melepaskan gas pemedih mata selepas pergaduhan tercetus.

Gas pemedih mata menyukarkan penyokong bernafas dalam suasana kelam kabut menyebabkan mereka terpijak dan terhimpit sesama sendiri.

Penyokong Arema berang setelah pasukan mereka tewas 3-2 dalam pertembungan ‘derby Jawa Timur’ di Stadium Kanjuruhan, Malang memasuki kawasan padang untuk bertemu pemain dan pegawai.

Lebih kurang 3,000 daripada 40,000 penyokong yang hadir cuba memasuki kawasan padang, kata Ketua Polis Daerah Jawa Timur Inspektor Jenderal Nico Afinta seperti dipetik media tempatan.

Beliau berkata 34 maut di stadium dan selebihnya meninggal dunia ketika mendapatkan rawatan di hospital termasuk dua anggota polis. – BERNAMA


Suami isteri ditahan disyaki dera kanak-kanak lelaki

KUALA LUMPUR: Sepasang suami isteri ditahan kerana disyaki mendera seorang kanak-kanak lelaki berusia tujuh tahun di sebuah rumah teres di Taman Seri Rampai, Wangsa Maju Kuala Lumpur, semalam.

Ketua Polis Kuala Lumpur, Datuk Mohd Shuhaily Mohd Zain berkata, pihaknya menerima laporan daripada Jabatan Kebajikan Masyarakat selepas penduduk setempat melaporkan mengenai kejadian tersebut petang semalam.

Beliau berkata, susulan laporan itu, polis telah menahan ibu dan bapa tiri mangsa yang masing-masing berusia 35 dan 37 tahun kira-kira 8 malam.

“Pemeriksaan pada badan kanak-kanak itu menemukan kesan lebam di kaki dan pipi serta kesan rotan… Kita percaya kejadian dera ini masih baharu dalam tempoh seminggu atau dua minggu.

“Mangsa merupakan anak tunggal dan kini ditempatkan di Hospital Kuala Lumpur,” katanya pada sidang media selepas melancarkan Taman Angkat Amanita di Taman Bukit Cheras di sini hari ini.

Katanya, siasatan awal mendapati kejadian berlaku disebabkan suspek lelaki itu mendakwa mangsa nakal.

Beliau berkata, hasil saringan air kencing mendapati lelaki terbabit positif dadah jenis methamphetamine manakala wanita yang juga ibu mangsa negatif dadah.

Mohd Shuhaily berkata, pasangan suami isteri yang bekerja sebagai penjual nasi lemak itu ditahan reman selama lima hari bermula hari ini bagi siasatan mengikut Seksyen 31(1)(a) Akta Kanak kanak 2001. – BERNAMA


Tak malu bawa Grab! – Pemilik Kay’s Steak & Lobster kongsi detik cabaran buka perniagaan

MEMBUKA sebuah perniagaan itu nampak mudah namun, untuk kekal relevan dalam industri memerlukan perancangan yang rapi dan pergorbanan.

Itulah yang dikongsi pemilik restoran Kay’s Steak & Lobster, Aizuddin Khalid, 39, yang hampir 10 tahun berkecimpung dalam industri makanan dan minuman (F&B) dan kini mempunyai tiga cawangan di sekitar Lembah Klang.

Bercerita tentang perjalanannya membuka restoran berkonsepkan masakan Barat, Aizuddin mengakui banyak persediaan dan waktu yang perlu dikorbankan pada awal detik beliau mula menceburi bidang F&B.

Anak jati Kuala Lumpur itu turut mendedahkan bahawa beliau tidak mempunyai sebarang kelayakan dalam bidang pengajian yang berkaitan F&B kerana sebelum ini, beliau hanya bekerja dalam bidang perbankan sahaja.

Namun, perkara itu tidak menghalangnya untuk mencuba nasib dalam industri F&B kerana Aizuddin percaya bahawa setiap usaha yang dilakukan itu pasti setimpal dengan hasilnya.

Malah, Aizuddin turut memberitahu bahawa banyak cabaran yang perlu dilaluinya selaku ‘orang baru’ dalam industri F&B.
Salah satu detik yang masih kekal segar dalam ingatannya adalah pengalaman menjadi pemandu e-hailing demi memastikan perniagaannya kekal beroperasi tanpa sebarang masalah kewangan.

“Saya memang jaga cashflow, ada period yang saya terpaksa bawa Grab sebab masa itu (awal perniagaan) tak cukup nak tampung. So, saya bawalah Grab.

“Pagi-pagi lepas Subuh saya keluar buat Grab sampai pukul 10 hingga 11 pagi, lepas itu saya pergi beli barang.

“Saya takut kalau cashflow tak cukup, at least saya dah ada some saving untuk tampung atau untuk do something else.

“At least saya tak perlu ambil gaji daripada business. Contoh kalau gaji business RM3,000, dengan buat Grab mungkin saya boleh dapat RM2,000 ke RM3,000 dah boleh bayar expenses saya, lagi RM3,000 itu boleh simpan dalam business,” kongsinya kepada MEDIA VARIASI.

Aizuddin turut menyatakan pandangannya bahawa terdapat beberapa aspek yang perlu dititikberatkan para pemain industri F&B dalam memastikan perniagaan kekal bertahan.

Kongsinya, selain daripada menjaga aliran tunai, aspek kualiti makanan dan khidmat layanan juga perlu diberi keutamaan supaya menjadi tarikan pelanggan.

“Dalam business macam kedai makanan atau restoran ini, food quality itu nombor satu and then second service la sebab bila kita datang restoran, kita nak dilayan sebab kalau tak, kita masak je dekat rumah sendiri.

“So saya decide untuk fokus dekat layananlah, kita train staf kita, kita hire macam hospitality trainer daripada yang memang professional yang biasa train staf hotel. Kita tak adalah nak train sampai level hotel tapi at least better than the rest yang ada, yang sama macam our level tu,” ujarnya.

Kay’s Steak & Lobster merupakan sebuah restoran berkonsep kasual ‘semi fine dine’ yang menyajikan masakan hidangan Barat seperti udang kara dan daging wagyu. Antara menu yang menjadi pilihan ramai ialah Live Atlantic Lobster, Wagyu Tomahawk dan Beef Wellington.

Restoran yang menyajikan masakan seperti di hotel ini turut sesuai dijadikan lokasi makan seisi keluarga termasuklah mereka yang mempunyai anak kecil dan seringkali menjadi lokasi bagi sesetengah pihak meraikan detik gembira seperti menyambut hari ulang tahun perkahwinan dan sebagainya.

Sehingga 2023, restoran Kay’s Steak & Lobster kini mempunyai tiga cawangan iaitu di Putra Heights, Ampang dan Putrajaya dan menariknya, setiap cawangan itu mempunyai ciri reka bentuk dalaman dan suasana yang berbeza.

Menurut Aizuddin, restoran Kay’s Steak & Lobster kini dalam perancangan untuk memasuki pasaran di Pulau Pinang dan Johor.

Bagi anda yang berminat untuk mengetahui menu hidangan atau membuat tempahan meja di restoran Kay’s Steak & Lobster, sila ikuti maklumat lanjut di kaysteaklobster.com.

Author

Diyana Rahip

View all posts

View all posts


UEL: Ronaldo ledak gol, United mara ke pusingan seterusnya

CRISTIANO RONALDO mencetak gol selaku penjaring ketika membantu Manchester United meraihkan kemenangan 3-0 ke atas Sheriff Tiraspol dalam Liga Europa, di Old Trafford, awal pagi tadi.

Dua lagi gol United dijaringkan oleh Diogo Dalot dan Marcus Rashford yang membawa pasukan The Red Devils layak ke pusingan kelompok 32 pasukan terbaik Liga Europa.

Gol Ronaldo dalam perlawanan ini sudah semestinya memberi tonik terbaik buat bintang berusia 37 tahun itu untuk kembali ke prestasi terbaiknya serta mendapat kepercayaan pengurus, Erik ten Hag selepas enggan dimasukkan sebagai pemain gantian pada perlawanan minggu lalu.

Pengurus United, Erik ten Hag tidak membawa Ronaldo bersama skuad United pada perlawanan ketika seri dengan Chelsea minggu lalu dan penyerang Portugal itu kembali berlatih bersama pasukan utama pada minggu ini setelah diarahkan berlatih sendirian di pusat latihan Carrington.

Untuk rekod, Ronaldo kini sudah meledak 700 gol sepanjang kariernya bersama kelab yang merupakan satu rekod yang menakjubkan buat pemain yang kini sudah mencecah usia 37 tahun.

United akan melayan kunjungan West Ham United di Old Trafford dalam aksi Liga Perdana Inggeris 2022/2023 pada malam Isnin depan dan seterusnya berkunjung ke

Real Sociedad bagi perlawanan akhir Liga Europa peringkat kumpulan pada Jumaat.

Author

Mohamad Fitri Hazim Hazam

View all posts

View all posts


Terbuka Indonesia: Pearly-Thinaah tarik diri

KUALA LUMPUR: Pasangan beregu wanita badminton nombor satu negara Pearly Tan-M. Thinaah, menarik diri daripada menyertai Terbuka Indonesia 2023 yang dijadualkan bermula esok sehingga 18 Jun di Jakarta.

Persatuan Badminton Malaysia (BAM) dalam satu kenyataan hari ini mengesahkan bahawa, juara Terbuka Perancis 2022 itu menarik diri daripada acara Super 1000 tersebut, disebabkan kecederaan yang dialami Pearly di Terbuka Singapura, minggu lepas.

“Pearly cedera di sikunya pada Terbuka Singgapura minggu lepas. Dengan Pearly yang belum sembuh 100 peratus, pasukan kejurulatihan membuat keputusan untuk tidak mengambil risiko yang tidak perlu, dengan tidak membenarkan beliau bertanding,” menurut kenyataan itu.

Pada 7 Jun, Pearly-Thinaah menarik diri pada perlawanan pusingan pembukaan menentang pasangan Jepun Rin Iwanaga-Kie Nakanishi pada  set ketiga, disebabkan kecederaan Pearly pada ketika pasangan Jepun itu mendahului 16-9.

Pearly-Thinaah tewas set pertama 13-21 namun pemenang pingat emas Sukan Komanwel 2022 itu kembali untuk menang set kedua, 21-17. – BERNAMA


Tanah runtuh:  Jalan Ranau ke Sandakan tidak boleh dilalui – JKR Sabah

KOTA KINABALU: Jalan Ranau ke Sandakan tidak dapat dilalui oleh mana-mana jenis  kenderaan pagi ini akibat kejadian tanah runtuh dan pokok tumbang.

Menurut Jabatan Kerja Raya (JKR) Sabah dalam kenyataan hari ini, tiada jalan alternatif boleh dilalui pengguna jalan raya dan kerja-kerja pembersihan sedang dilakukan pada masa ini.

Kenyataan itu juga memberitahu kejadian itu berlaku di kawasan KM167.9, Hutan Simpan Taviu, Ranau.

“Kejadian berlaku dipercayai akibat hujan lebat berterusan sepanjang malam tadi. Pemeriksaan  dan pemasangan Traffic Management Plan telah dilakukan di kawasan terlibat. JKR Sabah menasihatkan pengguna jalan raya supaya mengambil berhati-hati,” kata kenyataan itu.

Jalan Ranau ke Sandakan merupakan antara jalan utama yang menghubungkan pantai barat dan pantai timur Sabah melalui kaki Gunung Kinabalu.

Ranau merupakan sebuah daerah di pedalaman Sabah terletak 117 kilometer arah timur dari Kota Kinabalu. – BERNAMA


Sarang sindiket pelacuran warga Afrika di Cyberjaya diserbu, 10 ditahan

CYBERJAYA: Jabatan Imigresen menyerbu sarang sindiket pelacuran warga Afrika di sebuah kondominium di sini semalam serta menahan 10 wanita warga asing dalam operasi itu.

Ketua Pengarah Imigresen Datuk Seri Khairul Dzaimee Daud berkata tujuh warga Tanzania dan tiga warga Uganda berusia 23 tahun hingga 37 tahun itu ditahan kerana disyaki terlibat dalam pelacuran dan kerja tidak bermoral.

“Daripada kesemua tahanan ini, dua wanita masing-masing warga Tanzania dan Uganda telah dikenal pasti merupakan ‘mummy’ iaitu orang tengah dalam aktiviti pelacuran ini,” katanya dalam kenyataan hari ini.

Beliau berkata siasatan awal mendapati sembilan wanita warga asing yang ditahan itu masuk ke Malaysia secara sah sebagai pelancong asing dan seorang wanita pula masuk sebagai pelajar antarabangsa di sebuah pusat bahasa di ibu negara.

Beliau berkata sindiket pelacuran itu menyasarkan pelanggan daripada kalangan pelajar antarabangsa dan lelaki Afrika terutamanya dari Nigeria dengan kadar bayaran RM200 hingga RM500 sekali langganan.

Turut dirampas dalam operasi itu adalah sembilan pasport, 13 telefon bimbit, satu kad akses, satu kad pelajar, empat set kondom dan sembilan buku nota yang merekodkan bukti langganan seks, katanya.

Khairul Dzaimee berkata kesemua tahanan dibawa ke Ibu Pejabat Imigresen, Putrajaya untuk siasatan mengikut Akta Antipemerdagangan Orang dan Antipenyeludupan Migran (ATIPSOM), Akta Imigresen 1959/63, Akta Pasport 1966 dan Peraturan-Peraturan Imigresen 1963.

“Jabatan Imigresen tidak menolak adanya sindiket pelacuran warga asing terutama dalam kalangan pelancong dan pelajar antarabangsa dari Afrika.

“Susulan daripada operasi ini, siasatan lanjut akan dijalankan bagi mengesan dalang sebenar di sebalik aktiviti pelacuran serta rangkaian sindiket ini,” katanya. – BERNAMA


Undang-undang negara lemah, punca 50 peratus rakyat poligami

PETALING JAYA : Pendedahan Majlis Agama Islam Narathiwat yang menyaksikan sejumlah 50 peratus rakyat Malaysia melintas sempadan bagi tujuan poligami tanpa kebenaran melibatkan lelaki berstatus ‘Datuk’, menunjukkan hukuman undang-undang negara dianggap lemah.

Bukan sahaja memandang ringan undang-undang negara, malah penetapan denda yang pernah disabitkan kepada mana-mana individu yang melanggar enakmen negeri seolah-olah tidak memberi keinsafan kepada masyarakat, sebaliknya masih berlaku perlanggaran melalui sindiket nikah di sempadan.

Seorang ‘ejen nikah sempadan’ membuat pendedahan bahawa permintaan untuk bernikah di Thailand meningkat dua kali ganda pada tahun lalu.

Perkara ini diakui sendiri oleh Pengarah Jabatan Pendakwaan Syariah Negeri Terengganu (JPSNT), Wan Abd Malik Wan Sidek, yang mendakwa walaupun hukuman mengikut Enakmen Undang-Undang Agama Islam Negeri Terengganu 2017, dinaikkan, masih terdapat sebilangan rakyat negeri itu melangsungkan pernikahan di Thailand.

Wan Abd Malik dilaporkan berkata, data menunjukkan rakyat Terengganu yang berkahwin tanpa kebenaran di negara jiran semakin meningkat dengan majoriti membabitkan golongan muda dan lelaki berusia lingkungan 30 hingga 50 tahun.

Enakmen Undang-Undang Keluarga Islam Negeri Terengganu menetapkan pasangan lelaki boleh dikenakan hukuman denda maksimum RM11,000 dan enam tahun penjara, bagi kes pernikahan di Thailand dan jika didapati bersalah.

Bagi pensyarah kanan undang-undang, Noraini Md Hashim, peningkatan senario nikah poligami di Thailand menggambarkan pihak lelaki Malaysia hanya mahu mengambil jalan pintas memandangkan hukuman ringan.

Katanya, pasangan yang bernikah di sana dengan tujuan poligami hanya mementingkan ‘sah di sisi agama’ sahaja, kerana sudah tahu selok-belok prosedur dengan memastikan perkahwinan memenuhi hukum syarak.

“Pasangan-pasangan yang bermasalah ini memang telah membuat ‘homework’ di mana mereka tahu dan pastikan perkahwinan memenuhi hukum syarak,” katanya yang dipetik FMT.

Pakar undang-undang keluarga Islam dan sivil di Universiti Islam Antarabangsa (UIA) itu berkata, akad nikah akan dilaksanakan oleh pihak yang mendapat pengiktirafan dari pihak Majlis Agama Islam Narathiwat, Patani, Satun, Songkhla dan Yala di Thailand.

“Tetapi hanya perlu mendaftar semula perkahwinan mereka dengan pihak berwajib apabila pulang ke Malaysia,” katanya.

Beliau berkata, pasangan yang bernikah di Thailand dapat mengurangkan belanja seperti bertunang, hantaran mahar, dan kenduri kahwin.

Noraini menjelaskan permohonan poligami di Malaysia pula perlu mendapatkan izin hakim syariah, yang membuat keputusan selepas mempertimbangkan alasan, pendapatan, dan tanggungan semasa si pemohon, termasuk kemampuannya untuk beristeri baharu.

Katanya, mahkamah juga perlu memastikan si pemohon berupaya memberi layanan adil kepada pasangannya, bagi melindungi hak isteri atau isteri-isteri sedia ada.

“Sekiranya isteri atau isteri-isteri sedia ada terkilan atau tidak puas hati dengan apa-apa keputusan mahkamah, (mereka) boleh merayu,” katanya.

Noraini berkata, pasangan yang ingin berkahwin di Malaysia perlu mengikut syarat tertentu, seperti kursus perkahwinan, saringan HIV, dan mendapatkan izin pendaftar perkahwinan, atau merujuk hakim syariah sekiranya tiada wali nasab atau melibatkan pasangan bawah umur; dan membuktikan perceraian atau kematian jika melibatkan janda atau balu.

Wali nasab adalah orang yang memiliki kuasa untuk mengakad nikah perempuan daripada keturunannya berasaskan pertalian darah yang sah.

“Semua ini dianggap beban dan menyusahkan…maka, perkahwinan luar sempadan adalah penyelesaian terbaik bagi golongan ini,” katanya.

Justeru, Noraini menggesa pihak berkuasa mengenakan tindakan tambahan kepada pasangan yang bernikah di Thailand.

Persoalannya, jika tindakan denda dan hukuman sudah dinaikkan masih tidak memberi kesan kerana kebanyakan golongan ini dipercayai berstatus kayangan yang mampu membayar sejumlah angka, apakah kewajaran lebih berkesan selain dipenjara?

Enakmen Undang-undang Keluarga Islam negeri masing-masing ada mengenakan hukuman penjara, sebagai alternatif hukuman selain denda, jika sabit kesalahan.

Sewajarnya, hukuman penjara boleh dilaksanakan dan tidak hanya wayang di atas kertas semata-mata kerana dipercayai isu ini tidak akan berkesudahan jika tiada noktah penyelesaian.

Anehnya, berdasarkan carian Google, kata kunci ‘nikah thailand’, ada banyak promosi pakej nikah di Thailand, yang seolah-olah tidak diambil perhatian khusus oleh pihak berkuasa di sini.

Malah, sebilangan dari pihak mereka turut menawarkan sijil nikah di sana dengan mendapat pengesahan pejabat konsulat Malaysia.

Author

Tun Puteh Wanti

View all posts

View all posts


UMNO, BN janji terus dukung Kerajaan Perpaduan – Ahmad Zahid

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi memberi jaminan pimpinan baharu UMNO bersama Barisan Nasional (BN) akan terus mendukung dan memperkukuhkan Kerajaan Perpaduan.

Presiden UMNO itu berkata, berdasarkan keputusan Pemilihan UMNO 2023 yang berakhir semalam, ia jelas menunjukkan bahawa setiap peringkat kepimpinan nasional serta akar umbi parti itu memberi dukungan sepenuhnya kepada keutuhan Kerajaan Perpaduan yang dipimpin Perdana Menteri, Datuk Seri Anwar Ibrahim.

“Manifestasi ini cukup jelas kerana kita lihat walaupun ada usaha untuk menggugat kerajaan yang ada sekarang namun ia jelas ditolak oleh perwakilan (UMNO),” kata beliau yang juga Pengerusi BN  selepas menghadiri Mesyuarat Sekretariat Kerajaan Perpaduan di sini malam tadi.

Mesyuarat yang berlangsung kira-kira dua jam itu dipengerusikan oleh Anwar yang juga Pengerusi Pakatan Harapan (PH) dan turut dihadiri beberapa pimpinan tertinggi parti dalam Kerajaan Perpaduan.

Selain sokongan UMNO dan parti komponen BN, Ahmad Zahid yakin setiap parti termasuk dari Sabah dan Sarawak di bawah Kerajaan Perpaduan juga akan terus mendukung kerajaan ini.

“Maka kombinasi 20 parti yang ada dalam Kerajaan Perpaduan akan diperkuatkan lagi dengan pimpinan baharu UMNO dan seterusnya insya-Allah akan memperkukuhkan Kerajaan Perpaduan,” katanya.

Terdahulu, Pengerusi Badan Perhubungan UMNO Pahang, Datuk Seri Wan Rosdy Wan Ismail; Pengerusi Badan Perhubungan UMNO Johor, Datuk Seri Mohamed Khaled Nordin dan Pengerusi Badan Perhubungan UMNO Wilayah Persekutuan, Datuk Seri Johari Abdul Ghani diumumkan memenangi jawatan Naib Presiden UMNO bagi sesi 2023-2026. – BERNAMA


Lapor kepada jabatan agama jika terdapat pendakwah luar negara meragukan

KUALA LUMPUR: Umat Islam di negara ini dinasihatkan untuk melaporkan kepada pihak berkuasa Jabatan Agama Islam Negeri masing-masing, sekiranya mendapati terdapat pendakwah jemputan dari luar negara yang meragukan.

Menteri di Jabatan Perdana Menteri (Hal Ehwal Agama), Datuk Idris Ahmad berkata, ini kerana kerjasama daripada semua pihak amat diperlukan, bagi memastikan pihak berkuasa agama negeri dapat menjalankan siasatan terperinci sekali gus membendung pendakwah yang tidak diiktiraf.

“Kalau garis panduan JAKIM (Jabatan Kemajuan Islam Malaysia), kita tegas bahawa pendakwah yang tidak bertentangan dengan Ahli Sunnah Wal Jamaah kita tiada masalah, yang menimbulkan konflik dan pepecahan kita tak benarkan.

“Sebab itu saya nasihat terutamanya yang nak belajar ilmu, biarlah dengan guru yang beramal dengan ilmu dia, buat perbandingan dengan ustaz yang mendapat kelulusan pihak berkuasa. Mana yang menghuraikan hal agama pelik-pelik itu tak perlu ikut dan terus lapor kepada jabatan agama untuk ambil tindakan,” katanya ketika ditanya mengenai isu membabitkan seorang pendakwah, yang dikatakan berasal dari keturunan Nabi Muhammad SAW yang datang ke Malaysia untuk mengadakan ceramah di beberapa negeri.

Beliau berkata demikian kepada media selepas Majlis Kesyukuran Tamat Operasi Haji dan Penghargaan Sahabat Korporat Musim Haji 1443 Hijrah di Menara Tabung Haji di sini hari ini.

Ditanya mengenai Rang Undang-undang Mahkamah Syariah (Bidang Kuasa Jenayah) atau Rang Undang-undang 355 yang tidak dapat dibentangkan kerana pembubaran Parlimen, Idris berharap ia dapat dibentangkan oleh kerajaan baharu selepas Pilihan Raya Umum Ke-15 (PRU15).

Jelasnya, cadangan rang undang-undang itu telah dipersetujui di peringkat Jemaah Menteri pada 26 Ogos lepas dan kini ia berada di peringkat Pejabat Peguam Negara, namun tidak sempat dibentangkan susulan pembubaran Parlimen.

“Justeru saya berharap mana-mana kerajaan baharu yang dipilih selepas PRU15 nanti, dapat meneruskan pembentangan rang undang-undang itu dalam usaha memperkukuh bidang kuasa jenayah syariah di negara ini,” katanya. – BERNAMA


Pasukan petugas khas bukti komitmen kerajaan tangani inflasi – Zuraida

Presiden Parti Bangsa Malaysia (PBM) Datuk Zuraida Kamaruddin berkata parti itu mengalu-alukan pengumuman Perdana Menteri, Datuk Seri Ismail Sabri Yaakob mengenai penubuhan pasukan petugas khas  itu dan menggesa petugas agar meningkatkan penguatkuasaan bagi mengekang aktiviti pencatutan oleh peniaga yang tidak bertanggungjawab.

“Kami menerima banyak maklum balas mengenai tindakan sesetengah peniaga menaikkan harga dan dalam beberapa kes, barangan dijual melebihi harga siling yang ditetapkan kerajaan. Kerajaan mesti dilihat bertindak dalam membanteras perniagaan degil ini dan mengambil tindakan sewajarkan terhadap mereka,” katanya dalam satu kenyataan hari ini.

Zuraida berkata, PBM optimis bahawa usaha pelbagai kementerian dapat membantu membendung inflasi pada kadar yang terurus dan meminta rakyat Malaysia agar menyedari bahawa kenaikan harga barangan dan perkhidmatan adalah disebabkan terutamanya oleh faktor luaran seperti perang di Ukraine, gangguan rantaian bekalan dan keadaan cuaca global yang tidak menentu.

Menteri Perusahaan Perladangan dan Komoditi itu menarik perhatian bahawa berbanding negara lain, termasuk negara maju, Malaysia mempunyai rekod prestasi baik dalam mengekalkan tekanan inflasi.

“Sebagai contoh, United Kingdom baru-baru ini mengumumkan bahawa kadar inflasinya berada pada 9.1 peratus, tertinggi dalam tempoh 40 tahun. Di Amerika Syarikat, ia adalah 8.6 peratus, juga tertinggi empat dekad, manakala di Malaysia, kadar inflasi bagi Mei adalah pada 2.8 peratus, seperti yang diumumkan oleh Jabatan Perangkaan baru-baru ini,” katanya.

Zuraida berkata kerajaan juga patut dipuji kerana menetapkan harga siling ayam pada RM9.40 sekilogram kerana ini akan membolehkan rakyat Malaysia membeli bahan makanan itu pada harga yang berpatutan.

Pada Rabu, Ismail Sabri mengumumkan bahawa Kabinet bersetuju menubuhkan Pasukan Khas Jihad Tangani Inflasi bagi membantu keluarga Malaysia menghadapi cabaran peningkatan kos sara hidup. – BERNAMA


PRN: Wanita PH sasar 30 peratus kerusi

Timbalan Ketua Wanita PH, Fadhlina Sidek yang juga Ketua Wanita PKR berkata, perkara itu bagaimanapun diserahkan kepada pucuk pimpinan parti untuk menentukannya.

“Sejak awal Jun lepas lagi, Wanita PH telah mula digerakkan dengan beberapa siri latihan pilihan raya bagi memastikan jentera kita dilengkapi dengan pelbagai maklumat dan bersiap siaga untuk PRN nanti.

“Pelancaran jentera dan siri ceramah umum Pentas Wanita akan dilaksanakan dalam tempoh kempen kelak,” katanya ketika dihubungi Bernama hari ini.

PRN akan berlangsung di enam negeri iaitu Kelantan, Terengganu, Kedah, Negeri Sembilan, Pulau Pinang dan Selangor dan dijangka diadakan secara serentak walaupun tarikh pembubaran berbeza.

Fadhlina yang juga Menteri Pendidikan berkata, Wanita PH akan bergerak dan bekerjasama dengan Wanita Barisan Nasional (BN) dalam menjalankan kempen pada PRN kali ini bagi memastikan keutuhan Kerajaan Perpaduan. – BERNAMA


Peranan Pasukan Khas Tangani Inflasi bukan tentang OPR sahaja – Annuar

SEMPORNA: Peranan yang dimainkan Jawatankuasa Pasukan Khas Jihad Tangani Inflasi bukan berlegar pada Kadar Dasar Semalaman (OPR) sahaja, sebaliknya turut memberi perhatian kepada harga barang keperluan rakyat.

Justeru, pengerusinya Tan Sri Annuar Musa berkata gesaan Pengerusi DAP Lim Guan Eng supaya jawatankuasa itu dibubarkan kerana kenaikan OPR jauh tersasar dari fakta sebenar.

Selain itu, Annuar yang juga Menteri Komunikasi dan Multimedia berkata dalam mekanisme mengawal inflasi, kadar OPR sesebuah negara itu juga perlu dirujuk kepada OPR negara lain dan tidak berlandaskan kepada satu negara semata-mata.

“OPR ini diletak satu badan mengawal dasar kewangan di negara (ini) dan tidak boleh dicampuri jawatankuasa seperti mana yang diwujudkan untuk menangani inflasi… tidak boleh dicampur tangan politik dalam membuat keputusan, ada kawalan undang-undang, seluruh dunia menggunakan piawaian sama,” katanya kepada pemberita selepas lawatan kerja ke empat pos kawalan keselamatan di sini hari ini.

Lim hari ini menggesa Perdana Menteri Datuk Seri Ismail Sabri Yaakob untuk membubarkan Jawatankuasa Pasukan Khas Jihad Tangani Inflasi dan mendakwa jawatankuasa itu sebagai ‘tidak berkesan, tidak cekap dan tidak relevan’.

Semalam, Jawatankuasa Dasar Monetari (MPC) Bank Negara Malaysia (BNM) memutuskan untuk menaikkan OPR sebanyak 25 mata asas kepada 2.5 peratus. – BERNAMA


EPL: Dua gol Odegaard pastikan The Gunners kekal di puncak liga

KAPTEN Arsenal, Martin Odegaard meledak dua gol untuk mencatatkan kemenangan 2-0 ke atas Wolves dalam perlawanan Liga Perdana Inggeris (EPL) 2022/2023, di Stadium Molineux, pada awal pagi tadi.

Kemenangan ini telah membawa Arsenal berada di kedudukan teratas liga EPL dengan melebarkan jurang kelebihan lima mata setelah Manchester City tewas mengejut di tangan Brentford 2-1 semalam.

Kekalahan mengejut City telah membuka ruang persaingan merebut kejuaraan EPL semakin bertambah sengit dan menarik apabila EPL akan bersambung semula pada Boxing Day Disember depan setelah kejohanan Piala Dunia Qatar berakhir.

Aksi konsisten dan memukau yang ditunjukkan oleh skuad muda The Gunners di bawah bimbingan Mikel Arteta pada musim ini telah memberi sinar harapan buat penyokong Arsenal untuk bersaing memenangi Liga EPL yang kali terakhir Arsenal menjadi juara pada tahun 2003-2004.

Selain itu, Arsenal kini berada di landasan yang tepat untuk layak ke Liga Juara-Juara Eropah musim depan sejak tahun 2017 dengan kelebihan 14 mata penghuni kedudukan kelima, Manchester United.

Author

Mohamad Fitri Hazim Hazam

View all posts

View all posts


Aminudin menang DUN Sungai Tua, kekal MB Selangor

KUALA LUMPUR: Datuk Seri Amirudin Shari secara rasmi menang bertanding di Dewan Undangan Negeri (DUN) Sungai Tua dengan undi majoriti 5,185.

Kemenangan itu sekali gus mengekalkan jawatan beliau sebagai Menteri Besar Selangor.

Menerusi keputusan rasmi, penyandang DUN Sungai Tua itu memperoleh 19,678 undi, meninggalkan pencabarnya dari Perikatan Nasional (PN), Muhammad Hanif Jamaluddin yang mendapat 14,493 undi manakala calon Bebas, Suman Gopal hanya mendapat sebanyak 430 undi.

Keputusan itu diumumkan pegawai pengurus pilihan raya, Nor Azlina Abdul Aziz di pusat penjumlahan rasmi undi di Pejabat Agama Islam Daerah Gombak, di sini malam ini.

Author

Nurul Ain Japri

View all posts

View all posts


PRN: Putra tiada masalah guna logo PN – Ibrahim ali

KUALA LUMPUR: Parti Bumiputera Perkasa Malaysia (Putra) berharap dapat bekerjasama dengan Perikatan Nasional (PN), dan diberi peluang oleh gabungan itu untuk bertanding pada Pilihan Raya Negeri (PRN) nanti.

Presidennya, Datuk Ibrahim Ali berkata, tanpa mengharapkan jumlah kerusi yang banyak, Putra sedia bertanding di mana-mana jua sekiranya diberi peluang, malah tidak ada masalah untuk bertanding dengan menggunakan logo PN.

“Saya ingin nyatakan di sini bahawa Putra tidak akan jadi tukang sorak. Kita boleh bersama jika kita diiktiraf. Kalau tak banyak sekalipun (perlu) ada bukti, tanda bahawa kita dapat bersama.

“Kalau diberi kesempatan bekerjasama dengan PN, kalau boleh dua (atau) tiga kerusi juga tiada masalah, beri di mana sekalipun tidak kisah,” katanya pada sidang media selepas merasmikan Perhimpunan Agung Tahunan Putra kali Keempat di sini, hari ini.

Ibrahim berkata beliau sudah menyampaikan hasrat itu kepada Setiausaha Agung PN, Datuk Seri Hamzah Zainudin dan Setiausaha Agung PAS, Datuk Seri Takiyuddin Hassan dalam petemuan mereka sebelum ini. – BERNAMA


Inspektor Sheila ditahan kerja – Bukit Aman

KUALA LUMPUR: Seorang inspektor percubaan wanita yang tular di media sosial baru-baru ini dikenakan tindakan perintah tahan kerja, kata Pengarah Jabatan Integriti dan Pematuhan Standard Bukit Aman, Datuk Seri Azri Ahmad.

Beliau berkata, tindakan tatatertib itu diambil selepas inspektor wanita berkenaan iaitu Sheila Sharon Steven Kumar dihadapkan ke Mahkamah Majistret Selayang hari ini atas tiga pertuduhan jenayah iaitu dua di bawah Seksyen 509 Kanun Keseksaan dan satu di bawah Seksyen 506 kanun sama.

“Perintah tahan kerja itu mengikut Seksyen 78 Akta Polis 1967 dan telahpun disempurnakan. Sehubungan itu segala kuasa, hak dan keistimewaan sebagai seorang pegawai polis adalah tergantung sehingga diputuskan pihak berkuasa tatatertib,” menurutnya dalam kenyataan hari ini.

Terdahulu, Sheila Sharon, 35, didakwa atas dua pertuduhan mengaibkan kehormatan seorang anggota polis berpangkat Lans Koperal dan seorang pemuda serta satu tuduhan melakukan ugutan jenayah terhadap seorang wanita warga emas.

Dia mengaku tidak bersalah atas ketiga-tiga pertuduhan dan mahkamah membenarkan tertuduh diikat jamin RM5,000 dengan seorang penjamin serta menetapkan 7 Ogos ini untuk sebutan semula kes. – BERNAMA


Tikam pesakit di Hospital Selayang, lelaki diarah jalani psikiatri

CYBERJAYA: Mahkamah Sesyen Selayang hari ini mengarahkan seorang lelaki yang bertindak menikam seorang pesakit di Hospital Selayang dua minggu lalu, untuk menjalani pemeriksaan psikiatri.

Hakim Nor Rajiah Mat Zin memerintahkan pemeriksaan itu dijalankan susulan permohonan Timbalan Pendakwa Raya Wan Nur Iman Wan Ahmad Afzal supaya Mohd. Khairul Kamul, 22, dihantar menjalani pemeriksaan psikiatri.

“Pihak pendakwaan membuat permohonan di bawah Seksyen 342 Kanun Tatacara Jenayah supaya tertuduh dihantar untuk pemeriksaan psikiatri kerana dipercayai keadaan mental tertuduh adalah tidak stabil.

“Sebelum ini tertuduh juga telah ditahan dan menerima rawatan di Jabatan Psikiatri Hospital Selayang sejak 15 Februari 2023,” katanya seperti dilapor Kosmo pada Selasa.

Dalam prosiding, tertuduh hanya mengangguk tanda faham selepas pertuduhan dibacakan.
Bagaimanapun, Mohd. Khairul tidak menyatakan sebarang pengakuan sebaliknya hanya mengatakan dia berhalusinasi ketika kejadian.

“Saya tidak sedar dan di bawah halusinasi serta terdengar bisikan,” katanya.

Mahkamah kemudian memerintahkan tertuduh menjalani pemeriksaan di Hospital Bahagia, Tanjong Rambutan, Ulu Kinta, Perak dan pada sama tertuduh juga tidak dibenarkan diikat jamin.

Tarikh 29 Mac ini ditetapkan bagi sebutan semula kes dan laporan psiakitri tertuduh.

Untuk rekod, Mohd. Khairul didakwa telah sengaja mendatangkan cedera parah terhadap V. Satish Rao, 29, di Zon Kuning Bahagian Kecemasan Hospital Selayang di sini pukul 3.45 petang pada 14 Februari lalu.

Tikaman tertuduh itu mengakibatkan mangsa cedera pada abdomen kiri dan kanan badan serta bahagian belakang badan.

Namun, dilaporkan keadaan mangsa kini semakin stabil.

Author

Diyana Rahip

View all posts

View all posts


Parti komponen BN turut desak Ahmad Zahid letak jawatan

KUALA LUMPUR: Pemimpin-pemimpin parti komponen dalam Barisan Nasional (BN) turut mendesak Datuk Seri Dr Ahmad Zahid Hamidi meletakkan jawatan sebagai pengerusi gabungan itu susulan prestasi hambar BN dalam Pilihan Raya Umum ke-15 (PRU15).

Setiausaha Agung MCA, Datuk Chong Sin Woon dalam satu kenyataan hari ini mendesak Ahmad Zahid meletakkan jawatan sebagai Pengerusi BN secara terhormat susulan parti itu telah hilang keyakinan terhadap kepimpinan Ahmad Zahid.

Chong berkata, seorang pemimpin baharu perlu mengambil alih pucuk pimpinan BN dalam menentukan hala tuju parti.

Beliau dalam masa yang sama berkata, MCA juga terkejut dan kecewa atas keputusan Ahmad Zahid menangguhkan Mesyuarat Dewan Tertinggi BN yang dijadualkan malam ini.

“Pada masa keadaan politik negara masih tidak stabil dan tidak menentu selepas PRU15, keperluan Mesyuarat Dewan Tertinggi adalah amat terdesak untuk membincangkan situasi politik terkini dan membuat keputusan BN sebagai satu blok.

“MCA mengambil pendirian yang tegas bahawa tiada mana-mana pihak yang berhak mewakili BN untuk berunding dengan mana-mana parti politik tanpa mandat daripada Dewan Tertinggi BN,” katanya, menambah pemangku Pengerusi BN perlu memanggil Mesyuarat Dewan Tertinggi dengan kadar segera.

Berkongsi sentimen yang sama, Ketua Pemuda MIC, Kebangsaan K Raven Kumar berkata sudah tiba masanya Ahmad Zahid berundur daripada memimpin BN.

“Berundurlah dengan hormat demi kelangsungan parti. Tindakan ini akan memberi peluang untuk BN pulih dan kembali relevan untuk rakyat Malaysia,” katanya.

Raven Kumar berkata, rejuvenasi dan perubahan dalam kepimpinan BN harus dilakukan dengan kadar segera.

“Majoriti anak muda berpandangan bahawa BN masih dalam cengkaman ‘warlords’ serta kluster mahkamah. Ini jelas menunjukkan bahawa generasi muda  inginkan sebuah kerajaan yang bersih dan dapat memberi tumpuan hanya kepada kesejahteraan rakyat berbanding ketidak tentuan politik,” katanya.

PRU15 yang diadakan semalam menyaksikan BN mencatat prestasi terburuknya apabila hanya memperoleh 30 kerusi Parlimen daripada 178 kerusi yang ditandingi wakil gabungan itu. Ia jauh lebih teruk berbanding PRU14 apabila dalam pilihan raya yang diadakan pada 2018 itu menyaksikan gabungan itu menang di 54 kerusi Parlimen. – BERNAMA


11,000 ketua isi rumah di Selangor bakal terima manfaat Bakul Rahmah

KUALA SELANGOR: Sebanyak 11,000 ketua isi rumah di Selangor bakal menerima manfaat daripada inisiatif Bakul Rahmah yang akan diedarkan di kesemua kawasan Parlimen di negeri ini.

Menteri Besar, Datuk Seri Amirudin Shari berkata, buat permulaan agihan melibatkan empat kawasan Parlimen iaitu Gombak, Sabak Bernam, Kuala Selangor dan Hulu Langat dengan masing-masing menerima sebanyak 500 Bakul Rahmah.

“Bermula hari ini, Bakul Rahmah akan diedarkan di empat kawasan Parlimen tersebut. Kawasan Parlimen lain akan digerakkan selepas ini dengan aturan yang telah ditetapkan,” katanya selepas Majlis Pelancaran dan Penyerahan Bakul Rahmah peringkat Selangor 2023 di sini hari ini.

Amirudin berkata pemilihan penerima bantuan secara sekali beri itu akan ditentukan oleh pusat khidmat Dewan Undangan Negeri (DUN) yang mempunyai senarai individu yang layak, selain turut dikenal pasti menerusi program bantuan kerajaan negeri.

Sebelum ini, Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, inisiatif Bakul Rahmah oleh kementeriannya akan melibatkan 18,000 daripada 37,000 isi rumah miskin tegar dari seluruh negara, yang akan menerima bakul berisi barangan keperluan asas bernilai RM100.

Inisiatif tersebut adalah satu daripada empat elemen menerusi program Payung Rahmah bertujuan membantu golongan B40 dan miskin tegar mendepani isu kos sara hidup yang tinggi. – BERNAMA


MyKiblat – Bantu umat Islam semak waktu solat, arah kiblat tepat

CYBERJAYA: Jabatan Ukur dan Pemetaan Malaysia (JUPEM) tampil memperkenalkan sebuah aplikasi baharu dikenali, MyKiblat.

Aplikasi ini bakal memudahkan pengguna beragama Islam dalam mengetahui arah kiblat, sebelum menunaikan ibadah, lapor Amanz.

MyKiblat dikatakan sebagai sebuah aplikasi saintifik yang menggunakan koordinat peranti pengguna dalam menghitung azimut kiblat, waktu solat dan juga waktu lintasan matahari di atas garisan kiblat.

Ia hadir dengan sokongan realiti-terimbuh – membolehkan pengguna mengaktifkan kamera dan melihat arah kiblat melaluinya.

Malahan, MyKiblat turut dilengkapi sokongan waktu bayang searah kiblat yang dipaparkan pada aplikasi.

Umat Islam yang berminat boleh memuat-turun dan menggunakannya hari ini di Android dan iOS.

Daripada percubaan pihak Amanz mendapati, aplikasi itu tidak dibenarkan untuk dipasang pada beberapa peranti Samsung.

Turut dilaporkan, kemungkinan masalah itu akan diatasi pihak JUPEM dalam kemaskini aplikasi akan datang.

Author

Diyana Rahip

View all posts

View all posts


Azalina tunggu laporan AG mengenai empat ahli Parlimen Sabah

Beliau berkata, dalam Perkara 49A Perlembagaan Persekutuan, keputusan muktamad adalah terpulang kepada Speaker (Dewan Rakyat) dalam masa 21 hari, selepas notis diberikan kepada beliau.

“Tetapi dalam pindaan Perlembagaan Akta Perlembagaan (Pindaan) (No.3) 2022 (Akta A1663), diletakkan beberapa syarat untuk membuat kepastian.

“Jadi di luar bidang kuasa saya untuk memberikan komen. Tapi saya tunggu laporan dan ‘legal opinion’ Peguam Negara,” katanya kepada pemberita ketika diminta mengulas mengenai isu empat Ahli Parlimen Sabah itu, selepas menutup Forum Hari Hak Asasi Manusia 2022, di sini hari ini.

Kelmarin, Pengerusi GRS Datuk Seri Hajiji Noor mengumumkan pemimpin Bersatu Sabah membuat keputusan sebulat suara untuk keluar daripada parti itu, namun kekal di bawah GRS.

Empat Ahli Parlimen berkenaan ialah Datuk Matbali Musah (Sipitang), Datuk Armizan Mohd Ali, yang juga Menteri di Jabatan Perdana Menteri (Papar), Datuk Jonathan Yasin (Ranau) dan Timbalan Menteri Pelancongan, Seni dan Budaya, Khairul Firdaus Akbar Khan (Batu Sapi). – BERNAMA


Cerita bulanan KKD lapor prestasi kementerian setiap bulan – Fahmi

KUALA LUMPUR: Kementerian Komunikasi dan Digital (KKD) telah memulakan program “Cerita Bulanan KKD” iaitu perkongsian di media sosial mengenai ringkasan inisiatif-inisiatif yang dilaksanakan kementerian itu bagi setiap bulan bermula Disember lepas.

Menteri berkenaan, Fahmi Fadzil menerusi hantaran di Twitter dan Facebook beliau malam tadi berkata, beliau berpegang teguh dengan konsep “Rakyat adalah Majikan” oleh itu, rakyat sebagai majikan wajib tahu perkembangan dan hasil kerja menteri.

“Atas sebab itu, KKD tekad untuk melaporkan Cerita Bulanan KKD kepada rakyat pada tiap bulan. Biarlah rakyat menilai hasil kerja kami,” menurut beliau.

Menerusi hantaran itu, beliau turut berkongsi video dan gambar untuk melaporkan tujuh tumpuan utama bagi Disember lepas iaitu siaran percuma Piala Persekutuan Bola Sepak ASEAN (AFF) dan Pelan Data Perpaduan: Lebih Laju, Lebih Murah, Lebih Data.

Selain itu, langkah KKD menyediakan Internet berkelajuan 800Mbps untuk memudahkan urusan anggota penyelamat bertugas ketika tragedi tanah runtuh di Batang Kali, Selangor, mengaktifkan 471 stesen pemancar komunikasi yang terjejas pasca banjir serta Tabung Bantuan Bencana KKD yang telah menyalurkan RM1 juta kepada mangsa banjir.

Fahmi berkata, ini termasuk siasatan segera berkenaan pembocoran data peribadi dan mengadakan libat urus dengan agensi berkaitan, selain menjalinkan kerjasama strategik antara kementerian dan penyedia perkhidmatan media sosial bertujuan membendung kandungan provokatif melibatkan 3R Raja (Royalty), Agama (Religion), Kaum (Race). – BERNAMA